text:
07.09.2017
Şu gün Türkmenistanda şanly sene - Ýapyk binalarda we söweş sungaty boýunça V Aziýa oýunlarynyň açylmagyna 10 gün galmagy mynasybetli uly dabaralar geçirildi.
Şu mynasybetli paýtagtymyzda hem-de Mary welaýatynda baýramçylyk çäreleri guraldy, olaryň arasynda aragatnaşyga bolsa hormatly Prezidentimiz Gurbanguly Berdimuhamedowyň gatnaşmagynda guralan teleköpri üpjün etdi.
Irden döwlet Baştutanymyz Olimpiýa şäherjigine, “Sport” myhmanhanasyna geldi. Bu ýere Mejlisiň Başlygy, hökümet agzalary, harby we hukuk goraýjy edaralarynyň ýolbaşçylary, giň sport jemgyýetçiliginiň, köpçülikleýin habar beriş serişdeleriniň wekilleri we myhmanlar ýygnandylar.
Döwlet Baştutanymyz myhmanhananyň binasyna bardy, şol ýerde dokma önümleriniň, şol sanda ýurdumyzyň dizaýnerleri tarapyndan işlenip taýýarlanylan lybaslar toplumynyň hem-de oýunlaryň işgärleri we meýletinçileri üçin lybaslaryň, sport hem-de çagalar lybaslarynyň nusgalarynyň, keteniden taýýarlanylan milli nagyşly önümleriň, sowgatlyk önümleriň hem-de milli egin-eşikleriň äheňinde döredilen lybaslar toplumynyň, dürli haly önümleriniň sergisi ýaýbaňlandyryldy.
Bu ýerde sowgatlyk önümler giňden görkezildi, olaryň hatarynda “Aşgabat 2017” oýunlarynyň şekili bolan alabaýyň keşbinde döredilen önümler aýratyn ünsi çekýär. Sergide görkezilýän zatlaryň ählisi Aziadanyň nyşanlary bilen bezeldi.
Hormatly Prezidentimiz Gurbanguly Berdimuhamedow “Sport” myhmanhanasynyň maslahatlar zalyna bardy. Şol ýerde milli Liderimiz Ýapyk binalarda we söweş sungaty boýunça V Aziýa oýunlaryna 10 gün galmagy mynasybetli dabarany açyp, ýygnananlaryň öňünde gutlag sözi bilen çykyş etdi.
Döwlet Baştutanymyz ýurdumyz üçin, şeýle hem halkara möçberinde bu oýunlaryň taryhy ähmiýetini belledi. Ýedi ýyl öň Türkmenistan döwletimiz V Aziýa oýunlaryny geçirmek hukugyna eýe boldy. Elbetde, geçen şu döwrüň her aýy, her ýyly Garaşsyz döwletimiziň halkara sport abraýynyň yzygiderli artýandygyna şaýatlyk edýän möhüm wakalar bilen şöhratlandy diýip, milli Liderimiz aýtdy.
Ýapyk binalarda we söweş sungaty boýunça V Aziýa oýunlaryna 500 gün galanda gadymy Nusaý galasyndan deňi-taýy bolmadyk atly ýörişe badalga berildi. Atly ýigitlerimiz güneşli Diýarymyzyň ähli welaýatlarynda bolup, üstünlikli ýöriş etdiler.
Şu gün bolsa, bu taryhy ýörişe gatnaşýan atly ýigitlerimiz dünýäde belli, iň uly gaz känleriniň biri bolan «Galkynyş» ojagyndan Aziýa oýunlarynyň alawyny alyp, Aşgabat şäherine ýola düşerler.
Teleköpri arkaly Ýaşulular maslahatynyň Başlygynyň orunbasary G.Aýlyýew hormatly Prezidentimize alawyň ýakylmagyna ak pata bermegi baradaky haýyş bilen ýüzlendi.
Milli Liderimiz watandaşlarymyzyň ählisine ýüzlenip, ýagtylygyň ýaşaýşyň gözbaşynyň alamaty hökmünde uly mana eýedigini nygtady.
Hakykatdan hem, gadymy döwürlerden bäri ot päkligiň, täzelenişiň we galkynyşyň, ruhubelentligiň, aň-bilimiň hem-de maşgala ojagynyň baýlygynyň, şan-şöhratyň we ýeňşiň nyşany hasaplanylýar.
Biz halkymyzyň asylly ýörelgesinden ugur alyp, ýakyn geljekde diňe bir ýurdumyz üçin däl, eýsem, sebitiň halklary üçin hem rysgal-bereket getirjek dünýäde iň uly “Galkynyş” gaz ojagyndan Ýapyk binalarda we söweş sungaty boýunça V Aziýa oýunlarynyň alawyny milli däp-dessurlarymyza laýyklykda ýakmagy makul bildik diýip, hormatly Prezidentimiz Gurbanguly Berdimuhamedow aýtdy.
Nesip bolsa, ýene-de sanlyja günlerden V Aziýa oýunlarynyň alawy – Garaşsyz Watanymyzyň iri gaz ojagynyň ataşy paýtagtymyz Aşgabat şäherine gelip ýeter. Alawyň ýakylan güni mähriban halkymyzda ýokary watançylyk ruhuny döredýän, eziz Watanymyza beýik söýgini terbiýeleýän şanly wakadyr.
Bu waka V Aziýa oýunlaryna ýokary derejede taýýarlygymyzda aýgytly ädimdir, ol merdana halkymyzyň jebisliginiň, agzybirliginiň, parahatçylyk söýüjiliginiň hem-de dostlugynyň hakyky nyşanydyr diýip, döwlet Baştutanymyz nygtady we hemmeleri bu möhüm waka bilen tüýs ýürekden gutlady hem-de şu dabaraly pursatlarda V Aziýa oýunlarynyň alawyny ýakmaga ak pata berdi.
Teleköpri arkaly Mary welaýatynda ýaýbaňlandyrylan dabara syn etmek bolýar. Şol ýerde “Galkynyş” ojagynyň golaýynda gadymy obany ýatladýan köp sanly ak öýler dikildi.
Gadymy aýdymlary ýerine ýetirýän bagşylar hem-de sazandalar, senetçi-ussalar, çarwadarlar, ortada güýç synanyşýan pälwanlar baýramçylyk dabarasyna özboluşly öwüşgin çaýdy. Ak öýleriň golaýynda ägirt uly sport meýdançasy döredildi, şol ýerde ýaş türgenler çykyş edip, V Aziýa oýunlarynyň maksatnamasyna görýän sportuň ähli görnüşleri, şol sanda konkur boýunça ussatlyklaryny görkezýärler. Konkur üçin päsgelçilikli aýratyn ýodajyk göz öňünde tutulypdyr.
Şondan aňyrrakda, depäniň üstünde tüýdükçi baýramçylyk sazyny ýerine ýetirýär. Bu ýerde türkmen çopanlarynyň wepaly kömekçileri bolan meşhur alabaýlary görmek bolýar. Zenanlar adaty hojalyk işleri bilen gümra bolýarlar: kimdir biri ýüplük üçin ýüň egirýär, beýleki biri bolsa tamdyrda çörek bişirýär. Taýýarlanan ýüplüklerden ajaýyp halylar dokalýar.
Baýramçylyk meýdançasynda gün nuruna çoýunan türkmen topragynyň sahawatly önümleri ýerleşdirilipdir. Gyzlar aýdym aýdyp, tans edýärler, milli dessurlar beýan edilýän sahnajyklar görkezilýär, çagajyklar şadyýanlykda oýnaýarlar. Dabaranyň myhmanlaryna bu ýerde, gazanlarda taýýarlanylan milli tagamlar hödür edilýär.
Bu ýerde sahna çykyşlary ýaýbaňlandyrylýar, türkmen milletiniň nesilbaşysy Oguzhan we onuň ogullary sahnanyň baş gahrymanlary bolýarlar.
Güne we oda sežde etmek dessury ýatladýan tans ýerine ýetirilýär. Taryhy we arheologiki maglumatlara laýyklykda biziň gadymky ata-babalarymyz olary adatdan daşary güýç hasaplapdyrlar.
Ýigitler ajaýyp bedewlerde taýýar bolup durlar. Mergen ýigit ýaýyň peýkamyny asmana –Güne tarap gönükdirip, ýaýy atýar. Şu ýerde täsin pursat ýüze çykýar. Mawy asmanda nur saçyp duran Gün şöhleleri peýkamyň ujunda uçgun döredýär. Gün nurundan ot alan peýkam asmandan ýere inip, ak öýüň ortasyndaky ojar odunly ojaga düşýär.
Ojakdaky ojar tutaşyp, ataş ýanyp başlaýar.
Ojakda lowurdan ýanýan ataşdan Ýapyk binalarda we söweş sungaty boýunça V Aziýa oýunlarynyň alawy ýakylýar.
...Halkymyzda öý ojagynyň ody keramatly hasaplanylýar. Ot-alaw ýagtylyk, ýylylyk mähir berýär. Halkymyzda “Ot-oraz” diýilýän nakyl bar. Bu ýerde oraz sözi bagt diýmegi aňladýar. Ojagyň ody maşgala abadançylygynyň we parahatçylygynyň tumarydyr, ol ýaman gözden goraýar, tümlügi ýagtyldýar hem-de ýylysyny paýlaýar.
Aziýa oýunlarynyň alawynyň gadymy Marguş topragynda ýakylmagynyň aýratyn manysy bardyr. Alymlaryň çaklamagyna görä, hut şu ýerde dünýädäki ilkinji din — zoroastrizm peýda bolupdyr. Baryp biziň eýýamymyzdan ozalky üçünji müňýyllykda oda sežde edilipdir. Gadymy Marguş türkmen döwletiniň paýtagty bolan Goňurdepede geçirilen arheologik barlaglaryň barşynda alymlar tarapyndan ýüze çykarylan ot ybadathanasy muňa şaýatlyk edýär. Zoroastrizmde ot uly ähmiýete eýe bolupdyr. Bu keramatly düşünje ýokary derejedäki adalatlylygyň ýüze çykmasydyr.
Alymlar Marguşy gadymy siwilizasiýa ojaklarynyň bäşisiniň biridigini, türkmen halky tarapyndan dünýä medeniýetiniň genji-hazynasyna öwrülen gymmatlyklaryň döredilendigini ykrar etdiler. Halkyň taryhyny onuň maddy we ruhy mirasyny öwrenmek, bu mirasy bütin dünýäde wagyz etmek hem-de oňa halkara ylmy jemgyýetçiliginiň ünsüni çekmek hormatly Prezidentimiz Gurbanguly Berdimuhamedow tarapyndan döwlet syýasatynyň ileri tutulýan maksatlarynyň hatarynda goýuldy.
Taryhyň dowamynda döredilen, milletimiziň nesilbaşysy bolan Oguzhanyň döwründen gözbaş alýan türkmenleriň ruhy we maddy-medeni dünýäsi ençeme ugurlary öz içine alýar. Olaryň hataryna halkymyzyň şöhratly taryhy, parasatly pelsepesi, gymmatly edebi mirasy, bahasyna ýetip bolmajak gadymy däp-dessurlary, milli baýramlary hem-de dabaralary, meşhur bedewleri, gözellikde deňsiz-taýsyz halylary, şaý-sepleri we beýlekiler girýär.
Häzirki wagtda Garaşsyz Türkmenistan dünýäniň köp ýurtlary bilen özara bähbitli, syýasy hem-de ykdysady gatnaşyklary ösdürýän Bitarap döwlet bolmak bilen, gadymy medeni ojaklaryň biri hökmünde dünýä taryhyny we adamzadyň ösüşiniň medeniýetini öwrenmek boýunça ylmy merkeze öwrülýär. Türkmen binagärliginiň naýbaşy gymmatlygy bolan Soltan Sanjaryň kümmetini öz içine alýan Gadymy Merwiň ÝUNESKO-nyň Bütindünýä mirasynyň sanawyna girizilmegi türkmen halkynyň gadymy taryhynyň beýikdiginiň halkara ykrarnamasy bolup durýar.
Häzirki wagtda bu ýerde, sözüň doly manysynda, ägirt uly “Galkynyş” gaz ojagy ýerleşýär.
Halkara ölçegine laýyklykda, gaz ýataklary kiçi, orta, iri, örän uly we ägirt uly (ýa-da täsin) ýataklara bölünýär. Olaryň soňkusyna, ýagny, ägirt uly ýataklara 5 trillion kub metrden we şondan ýokary gorlary bolan ýataklar degişlidir. Şeýle ýataklar dünýäde örän azdyr. Gury ýerde iň iri kän hökmünde türkmen “Galkynyş” ojagy ykrar edildi. Onuň gorlary 26,2 trillion kub metr gaza barabardyr.
Hut şoňa görä-de, “Aşgabat 2017” oýunlarynyň alawy energiýanyň ägirt uly gorunyň ýerleşen ýerinde ýakyldy. “Galkynyş” ojagy — munuň özi biziň umumymilli Öýümiziň — Garaşsyz hem Bitarap Türkmenistanyň özboluşly ojagydyr!
Ýola düşen alawly 17 ýigidi Oguzhan: “Goý, bu oguzlar ojagynyň alawynyň şuglasy ýer ýüzüne ýaýrasyn! Goý, ol alawyň ýylysy ýakyn-u- ýat, ulus-illeriň kalbyna mähir bolup çaýylsyn! Oguz kowumlary, türkmen illeri eziz Arkadagy bilen dowamat dowam bolsun!” diýen arzuwlar bilen ugradýar.
Atly ýigitleri hormatly ýaşulular we kümüş saçly eneler hem ugradýar. Olar ýigitlerimize ak ýol arzuw edip, ýüzärlik ýakýarlar hem-de mekge patraklaryny seçýärler.
Teleköpri tamamlanandan soň, hormatly Prezidentimiz Gurbanguly Berdimuhamedow “Sport” myhmanhanasynyň maslahatlar zalyna ýygnanan Türkmenistanyň milli ýygyndysynyň agzalaryna ýüzlendi.
Döwlet Baştutanymyz şu günki dabaraly duşuşygyň Ýapyk binalarda we söweş sungaty boýunça V Aziýa oýunlaryna 10 gün galmagy mynasybetli geçirilýändigini belläp, biziň türgenlerimize «Sagdynlyk. Ruhubelentlik. Dostluk.» şygary bilen geçiriljek V Aziýa oýunlarynda üstünlikli çykyş etmegi hem-de örän oňat netijeleri gazanmagy arzuw etdi.
Milli Liderimiz halkara sport baýramçylygyna öwrüljek V Aziýa oýunlarynda Garaşsyz ýurdumyzyň türgenleriniň watansöýüjiligiň,
gaýduwsyzlygyň, hakyky ussatlygyň ajaýyp nusgasyny görkezip, Bitarap Türkmenistanyň sport abraýyny has-da ýokarlandyrmaga mynasyp goşant goşjakdyklaryna berk ynam bildirdi.
Sport gaýratlylygy, çydamlylygy, gaýduwsyzlygy, sabyrlylygy, adalatlylygy, hoşniýetliligi hem-de belent ynsanperwerligi terbiýeleýän ajaýyp sungatdyr. Adamzadyň bu ajaýyp gylyk-häsiýetlerini özünde jemleýän her bir ynsan uly sarpa mynasypdyr diýip, döwlet Baştutanymyz aýtdy.
Halkara sport ýaryşlarynda mynasyp wekilçilik etmek hem-de öz ýurduň sport abraýyny täze, belent derejelere götermek her bir türgen üçin mukaddes borçdur diýip, hormatly Prezidentimiz nygtady.
Aziýanyň Olimpiýa Geňeşiniň 2017-nji ýylda Aşgabat şäherinde Ýapyk binalarda we söweş sungaty boýunça V Aziýa oýunlaryny geçirmek hakyndaky taryhy çözgüdi Garaşsyz Watanymyzyň sport älemindäki abraýynyň has ýokary derejelere galýandygyna aýdyň şaýatlyk edýär diýip, döwlet Baştutanymyz sözüni dowam etdi.
Bedenterbiýe we sport, sagdyn durmuş kadalary dünýä medeniýetiniň örän möhüm hem-de gymmatly baýlygydyr. Bu gymmatlyklar her bir döwletiň durmuş-ykdysady, medeni taýdan sazlaşykly ösmegini üpjün edýän esasy görkezijiler bolup durýar.
Mundan başga-da, bedenterbiýe we sport jemgyýeti jebisleşdirýän, adamlary beýik üstünliklere ruhlandyrýan güýçdür diýip, milli Liderimiz Gurbanguly Berdimuhamedow aýratyn nygtady. Şu nukdaýnazardan, päk ahlaklylygyň, sagdynlygyň hem-de ruhubelentligiň ýurdy hökmünde Garaşsyz Türkmenistan dünýäde doly ykrar edilýär.
Biz ýurdumyzda häzirki döwrüň talaplaryna laýyklykda bedenterbiýe we sport ulgamyny ösdürmäge uly möçberlerde maýa goýumlaryny gönükdirýäris. Bu ugurda örän düýpli özgertmeleri, il-ýurt bähbitli möhüm işleri üstünlikli amala aşyrýarys. Soňky ýyllarda ýurdumyzda dünýä ölçeglerine laýyk gelýän köp sanly iri sport hem-de atçylyk-sport toplumlarynyň, stadionlaryň we beýleki sport desgalarynyň bina edilmegi munuň aýdyň mysalydyr.
Ýapyk binalarda we söweş sungaty boýunça V Aziýa oýunlaryny ýokary derejede geçirmek maksady bilen, gözel paýtagtymyz Aşgabatda umumy bahasy 5 milliard amerikan dollaryna barabar bolan, sebitde deňsiz-taýsyz döwrebap Olimpiýa şäherçesi guruldy.
Geçirilen bu işleriň ählisi ata Watanymyzyň sport ulgamyny düýpli kämilleşdirmäge, köpçülikleýin bedenterbiýäni giň gerimde ösdürmäge, aýratyn hem, halkara derejesinde ussat türgenleri taýýarlamaga doly mümkinçilik berýär.
Nesip bolsa, biz ýene-de sanlyja günlerden Aziýanyň 45 ýurdy bilen bir hatarda, ilkinji gezek Okeaniýanyň 19 döwletiniň türgenleriniň, şeýle hem bosgunlaryň ýygyndy toparynyň gatnaşjak Ýapyk binalarda we söweş sungaty boýunça V Aziýa oýunlaryna dabaraly ýagdaýda badalga bereris diýip, döwlet Baştutanymyz aýtdy.
Garaşsyz Türkmenistan 2017-nji ýylyň tylla güýzüni merdana halkymyzyň şöhratly taryhyna altyn harplar bilen ýazylyp, ýatdan çykmajak şatlykly wakalara we uly baýramçylyga beslejek
V Aziýa oýunlaryna ýokary derejede taýýarlykly barýar. Biz bu ugurda Aziýanyň Olimpiýa Geňeşi bilen bilelikde giň gerimli işleri hem-de dürli çäreleri geçirdik diýip, hormatly Prezidentimiz Gurbanguly Berdimuhamedow aýtdy.
2016-njy ýylyň 5-nji maýynda V Aziýa oýunlarynyň başlanmagyna 500 gün galmagy mynasybetli ýurdumyzda deňi-taýy bolmadyk atly ýörişe badalga berdik. Bu oýunlara 250 gün, 200 gün, 100 gün we 50 gün galmagy mynasybetli dabaraly çäreleri guradyk.
Olimpiýa şäherjiginiň sport desgalarynda sambo, türkmen milli göreşi we guşakly göreş, agyr atletika, kik-boksing, jiu-jitsu, tennis, ýeňil atletika, basketbol, suwda ýüzmek ýaly sportuň görnüşleri boýunça halkara synag ýaryşlaryny hem ýokary derejede geçirdik.
Milli Liderimiz ýaşlara ýüzlenip, sport gujur-gaýratyň, gözelligiň hem-de sagdynlygyň gözbaşydyr, ynsany belent sepgitlere ruhlandyrýan egsilmez güýçdür diýip belledi.
Biziň sport ussatlarymyz we türgenlerimiz gujur-gaýratyny hem-de başarnygyny görkezip, halkara we dünýä derejesinde geçirilýän ýaryşlarda ajaýyp üstünlikleri gazanýarlar. Bu bolsa mähriban Watanymyza bolan söýgimizi we buýsanjymyzy artdyrýar, jemgyýetimiziň agzybirligini hem-de jebisligini has-da berkidýär.
Biziň sporty we bedenterbiýe-köpçülikleýin hereketi ösdürmäge gönükdirilen giň gerimli hem-de netijeli işlerimiz dünýä bileleşigi tarapyndan ykrar edilip, ýokary baha mynasyp bolýar.
Milli Liderimiz Aşgabadyň täze, döwrebap Olimpiýa şäherçesiniň “Olimpiýa” stadionynyň münberini bezeýän ajaýyp ahalteke bedewiniň çeper şekiliniň dünýäde atyň iň uly nyşany hökmünde, şeýle hem Sportuň suw görnüşleri merkeziniň halkara ölçegleriniň ýokary talaplaryna laýyk gelýän, ekologiýa taýdan arassa serişdelerden taýýarlanyp, häzirki zaman tehnologiýalary esasynda bina edilen, dünýäde iň uly suwda ýüzülýän üsti ýapyk howuz hökmünde Ginnesiň rekordlar kitabyna girizilendigini tüýs ýürekden buýsanç bilen belledi.
Biz geljekde hem ýurdumyzda sporty ösdürmek, ýaşlarymyzyň ruhy we beden mümkinçiliklerini sazlaşykly utgaşdyrmak, türgenlerimiziň halkara ýaryşlarynda örän şowly çykyş edip, zerur sport tejribesini toplamak meselelerine döwlet derejesinde möhüm ähmiýet bereris diýip, hormatly Prezidentimiz Gurbanguly Berdimuhamedow aýtdy.
Döwlet Baştutanymyz iri ýaryşlaryň geçirilen ýurtlarynyň ýygyndy toparlarynyň türgenleriniň iň köp medal alyp, iň ýokary baýrakly orunlara mynasyp bolandyklarynyň kanunalaýyk ýagdaýdygyny belledi.
Şunuň bilen baglylykda, milli Liderimiz Ýapyk binalarda we söweş sungaty boýunça V Aziýa oýunlarynyň geçirilýän ýurdy bolan Garaşsyz, Bitarap Türkmenistanyň ýygyndy toparynyň türgenlerine oýunlarda öz başarnyklaryny hem-de ussatlyklaryny, watansöýüjiligini görkezip, iň köpsanly medala mynasyp bolmagyny arzuw etdi.
Siziň Ýapyk binalarda we söweş sungaty boýunça V Aziýa oýunlarynda uly üstünlikleri gazanmak bilen, ýurdumyzyň sport janköýerlerini begendirjekdigiňize berk ynanýaryn diýip, hormatly Prezidentimiz aýtdy.
Goý, sagdynlygyň we ruhubelentligiň hem-de ýokary netijeli sportuň mekany bolan Garaşsyz, Bitarap Türkmenistanyň halkara at-abraýy, şan-şöhraty mundan beýläk-de belende galsyn!
Soňra ýurdumyzyň türgenleriniň adyndan meşhur türgenler — sambo boýunça Türkmenistanyň milli ýygyndy toparynyň agzasy Gülbadam Babamuratowa hem-de türkmen milli göreşi we guşakly göreş boýunça Türkmenistanyň milli ýygyndy toparynyň agzasy Rejebaly Orazalyýew çykyş etdiler.
Iri halkara ýaryşlarynyň ýeňijileri jogapkärli bäsleşiklere taýýarlyk görýän türgenler üçin ajaýyp şertleriň döredilendigini belläp, hormatly Prezidentimiz Gurbanguly Berdimuhamedowa türkmen sportuny ösdürmäge uly üns berýändigi we hemmetaraplaýyn goldaýandygy, türgenleşikler hem-de abraýly ýaryşlarda çykyş etmek babatda ähli şertleri döredýändigi üçin tüýs ýürekden hoşallyk bildirdiler.
Türgenler soňky ýyllarda özleriniň ýokary netijeler gazanmaklary üçin deňsiz-taýsyz mümkinçilikleriň döredilýändigini buýsanç bilen belläp, eziz Watanymyzyň şan-şöhratyny artdyrmak üçin ähli tagallalary etjekdiklerine ynandyrdylar.
Soňra hormatly Prezidentimiz ýurdumyzyň myhmany, Ginnesiň rekordlar kitabynyň önüm marketingi boýunça ýolbaşçysy jenap Wiktor Fenes Wakasa söz berdi.
Myhman 10 günden türkmen paýtagtynda geçiriljek oýunlaryň ägirt uly ähmiýetini belledi. Nygtalyşy ýaly, bu iri çäräniň eýeleýän orny sport ulgamynyň çäginden has giňdir. Onuň möhüm ähmiýeti durmuşyň ähli ugurlarynda — halkara hyzmatdaşlygyndan başlap, syýahatçylyga çenli ähli ulgamlarda öz beýanyny tapar.
Myhman Ginnesiň rekordlar kitabyna hödürlenen degişli maglumatlaryň doly we içgin öwrenilmeginiň netijeleri barada habar berip, hormatly Prezidentimizi hem-de Türkmenistanyň ähli halkyny paýtagtymyz Aşgabadyň dünýä rekordlarynyň arasynda ýene-de bir gezek mynasyp orun eýeländigi bilen gutlady.
Türkmen Lideriniň üns merkezinde durýan “Aşgabat 2017” oýunlaryna düýpli we içgin taýýarlyk görmek meselesi binagärlik babatda hem äşgär bolýar: türkmen paýtagtynda täsin sport toplumy — diňe bir Merkezi Aziýa sebitinde däl, eýsem, onuň daşynda hem deňi-taýy bolmadyk Olimpiýa şäherçesi guruldy.
Munuň özi diňe bir ägirt uly taslamanyň giň möçberliligine däl, eýsem, özüne 40-a golaý desgany birleşdirýän şäherçäniň enjamlaşdyrylyşynyň derejesine, ýokary tehnologiýaly düzümine, oňaýlylygyna hem-de gaýtalanmajak bezeg keşbine hem degişlidir.
Aşgabat Aziadasynyň esasy nyşany bolan bedewiň çeper şekili bu keşbiň esasy bölegine öwrüldi. Bu ägirt uly şekilde oýunlaryň tutuş many-mazmun babatdaky taglymy, Türkmenistanyň beýik maksatlara, dünýäde parahatçylyga we halklaryň arasyndaky dostluga, ählumumy ösüşiň hem-de abadançylygyň bähbidine döredijilikli gatnaşyklara, ýaşaýyş-durmuşyň esasy gymmatlygy hökmünde sagdynlygy berkarar etmäge ymtylmasy jemlenendir.
Ikinji güwänama Aşgabadyň Olimpiýa şäherçesiniň sportuň suw görnüşleri merkezi mynasyp boldy. Ol halkara ölçegleriniň ýokary talaplaryna kybap gelýän ekologiýa taýdan arassa serişdelerden häzirki zaman tehnologiýalar esasynda gurlan dünýäde iň uly üsti ýapyk suwda ýüzülýän howuz hökmünde Ginnesiň rekordlar kitabyna girizildi.
Myhman milli Liderimize güwänamalary gowşuryp, Ginnesiň rekordlar kitabynda öz beýanyny tapan täsin Olimpiýa şäherçesiniň ýene-de köp nesillere hyzmat etjekdigini hem-de ak mermerli paýtagtyň ajaýyp ýerleriniň birine we buýsanjyna öwrüljekdigine ynam bildirdi.
Muňa jogap edip, hormatly Prezidentimiz Gurbanguly Berdimuhamedow Olimpiýa şäherçesindäki atyň keşbiniň hem-de Suw sport toplumynyň Ginnesiň rekordlar kitabyna girizilmegi mynasybetli Ginnesiň rekordlar kitabynyň ýolbaşçylaryna we ähli işgärlerine tüýs ýürekden minnetdarlyk bildirdi.
Bu waka mähriban halkymyzyň beýik maksadyň hatyrasyna çekýän döredijilikli zähmetiniň halkara derejesinde ykrar edilmeginiň ýene-de bir aýdyň subutnamasydyr diýip, döwlet Baştutanymyz aýtdy.
Soňra hormatly Prezidentimiz ýene-de ýurdumyzyň milli ýygyndy toparynyň agzalaryna ýüzlenip, şeýle diýdi:
Garaşsyz Türkmenistan — kuwwatly döwlet. Biziň tagallalarymyz, yhlasymyz, arzyly pellehana bolan ynamymyz bilen berkarar döwletimiziň sporty hem güýçli bolmalydyr.
Elbetde, şu gün berkarar Watanymyzyň senenamasyna aýgytly başlangyçlaryň senesi hökmünde ebedi ýazylar. Sebäbi V Aziýa oýunlarynyň alawynyň ýakylan güni geljekki üstünliklerimize badalga berlen taryhy gündür!
Hormatly Prezidentimiz ýaşlaryň eziz Watanymyzyň geljegidigini aýdyp, döwletimiziň mundan beýläk köpçülikleýin bedenterbiýäni we ýokary netijeli sporty hemmetaraplaýyn ösdürmek barada yzygiderli alada etjekdigini, türkmen türgenleriniň halkara ýaryşlaryna işjeň gatnaşmagy üçin zerur şertleri üpjün etjekdigini nygtady.
Milli Liderimiziň belleýşi ýaly, köpçülikleýin bedenterbiýäniň ösdürilmegi, sportda, ýurdumyzyň bedenterbiýe-sport hereketinde ýokary netijeleriň gazanylmagy, oňa gatnaşyjylaryň sanynyň artmagy ilatyň saglygyny berkitmäge, beden taýdan berk hem-de ruhy taýdan baý ýaşlary terbiýelemäge gönükdirilendir. Munuň özi bolsa Türkmenistanda amala aşyrylýan döwlet syýasatynyň ileri tutulýan ugurlarynyň biri bolup durýar. Döwlet Baştutanymyz Gurbanguly Berdimuhamedow bu ugurda işleriň dowam etdiriljekdigini belläp, ähli türkmen türgenlerine ýurdumyzyň sport abraýyny mundan beýläk-de artdyrmakda uly üstünlikleri arzuw etdi
“Sport” myhmanhanasyndan çykan mahaly döwlet Baştutanymyz milli ýygyndymyzyň agzalarynyň haýyşy boýunça olar bilen ýadygärlik surata düşdi.
Türkmenistanyň Döwlet habarlar agentligi


c: text/html

text:
...more
...less
Mätäji Aşgabadyň eteginde, gür baga bürenip oturan Köşi obajygynda dogulýar. Onuň kakasy Amanmuhammet, öz ady Annagylyç, lakamy Mätäjidir. Heniz ösdürimkä mekdebi tiz geçýär, soň öz-özünden okap ösýär. Nowaýy, Meşrep, Fuzuly onuň edebi mekdebi. Milli poeziýasy bilen ilki Ahaly, soň ülkäni aýdyma gark edýär. Özi sazyň muşdagy, dosty Hally bagşy onuň ähli şygyrlaryny aýdyjy we ýaýradyjy. Mätäji Eýranda ýesirlikde bolýar we soň Ahala dolanyp gelýär. Metäji, megerem, Baýly we Kätibi bilen dost, Dykma serdar, Nurberdi han, Gurbanmyrat işan bilen tanyş hem gatnaşykly. Onuň ömri tragediýadan doly: ýaşlykda söýgülisini aldyrýar, soň Eýranda ýesirlikde, soň Russiýa we Ahal tragediýasy döreýär. Ol hemişe öz söz sungaty bilen çykyş edýär. Mätäjiniň ogly Molladurdy, agtygy Myrat şahyrlyk sungatynyň şeýdasy. Mätäji şahyrlar dinastiýasynyň patriarhy.
Mätäji saz bilen sözüň tebigi berikmesidir.
Content rating: UnratedWarning – content has not yet been rated. Unrated apps may potentially contain content appropriate for mature audiences only.
Requires OS: 2.1 and up

robotstxt: allowed

filter: keep


text:
Owganystanyň polisiýa ofiseleri Nangarhar welaýatynda özüniň bäş kärdeşini atyp ölürdi diýip, ýerli resmileri habar berdiler.
Ghani Khel etrabynyň häkimi Abdul Wahab Momand polisiýa işgäriniň öz kärdeşlerini 18-nji maýda olaryň uklap ýatan wagtynda tüpeňländigini aýtdy. Ol Nasratullah diýip adyny tutan hüjümçiniň öz pidalarynyň ýaraglaryny alyp gidendigini habar berdi.
Hüjümiň jogapkärçiligini hiç bir topar dessine öz üstüne almady. Nangarhar welaýatynda “Talyban” we “Yslam döwleti” (YD) atly toparlar aktiw hereket edýärler.
17-nji maýda dört hüjümçi welaýatyň paýtagty Jalalabadda döwlet telewideniýesiniň binasyna hüjüm etdi.


text:
“Kürt Awtonomiýasynda geçirilen referendum ýok hökmünde”
Wise-premýer Bekir Bozdag hususy teleýaýlymlardan biriniň göni ýaýlymynda soraglara jogap berdi
Bozdag Yragyň Kürt Awtonomiýasynyň 25-nji sentýabrda geçiren bikanun referendumynyň Türkiýe we halkara hukugy taýdan ýok hökmündedigini ýene-de bir gezek nygtady.
Emma muňa garamazdan Yragyň Kürt Awtonomiýasynyň şeýle işe girişendigini nygtan Bozdag, Türkiýäniň bu meselede nämeler etjekdigini Milli howpsyzlyk geňeşiniň we Ministrler kabinetiniň mejlislerinde ara alyp maslahatlaşyp, iş meýilnamasyny kesgitländigini, serhetaşa operasiýa guramak baradaky ygtyýarnamany öňe sürşürendigini we türgenleşige başlandygyny nygtady.
Erbile we Süleýmaniýä uçuşlaryň bes edilendigini, Türkiýäniň Yragyň merkezi hökümeti bilen işlejekdiginiň beýan edilendigini ýatladan Bekir Bozdag; “Häzirki wagtda hökümetimiz we döwletimiz YKA-nyň mundan soňky çemeleşmesine görä haýsy göçümi etjekdigini kesgitledi. Olar wagty gelende haýsydyr bir özgerlişik bolman halatynda ýeke-ýekeden iş ýüzüne geçiriler” diýdi.
Serhetýakasynda dowam edýän türgenleşik baradaky we Türkiýäniň Siriýanyň Afrin etrabyna girip-girmejekdigi hakyndaky soraga jogap beren Bozdag, Yrakda we Siriýada başdan geçirilýän wakalaryň ählisiniň Türkiýäniň milli howpsyzlygy bilen gönüden arabaglanşyklydygyny we milli howpsyzlyga wehim salýandygyny gürrüň berdi.
ABŞ-nyň ekstremist terror guramasy PKK-nyň Siriýadaky bölegi PÝD we ÝPG bilen hyzmatdaşlyk edýändigini ýatladan Bozdag, ABŞ-ny şol ýalňyşlykdan el çekmäge çagyrdy.
ÝPG-niň we PKK-nyň sebitdäki maksatlaryndan biriniň hem Siriýanyň demirgazygynda terror koridoryny emele getirmekdigini nygtan Bozdag: “Biz terror koridorynyň açylmagyna ýol bermeris. Siriýanyň Demirgazygynda oýunlar bilen ediljek haýsydyr bir özgerlişik sebite apatdan başga netije getirmez” diýdi.
İdlibde, Afrinde we sebitde bolup geçýän wakalar bilen ýakyndan gyzyklanýandyklaryny beýan eden Bozdag, Astanada mesele boýunça iňňän möhüm kararlaryň kabul edilendigini, şol çäkde taýarlyklaryň görülendigini aýtdy.


text:
Balkan welaýatynda iş saparynyň ikinji gününiň çäklerinde Türkmenistanyň Prezidenti Gurbanguly Berdimuhamedow “Awaza” milli syýahatçylyk zolagynda täze döwrebap sport toplumynyň gurluşygynyň barşy bilen tanyşdy.
Bu sport toplumynyň gurluşygy Senagat ministrliginiň buýurmasy boýunça Türkmenistanyň Senagatçylar we telekeçiler birleşmesiniň agzasy bolan “Myradym” hususy kärhanasy tarapyndan amala aşyrylýar. Köpugurly sport merkeziniň umumy meýdany 28,5 gektara barabardyr, onuň düzüminde dürli sport, edara we tehniki desgalar bar. Häzirki wagtda şol desgalary ulanmaga bermäge taýýarlyk görülýär.
Toplumyň düzümine sportuň oýun görnüşleri-- basketbol, tennis, gimnastika, gandbol, woleýbol üçin niýetlenen otaglar, hokkeý we figuralaýyn typmak üçin meýdançaly “Buzly köşk”, fitnes-merkezi girýär. Mundan başga-da, taslamada iş otaglary bolan edara binasy, köpçülikleýin habar beriş serişdeleriniň wekilleriniň işlemegi üçin ähli zerur enjamlar bilen üpjün edilen 150 orunlyk mejlisler zaly, restoran, topluma ýanaşyk ýerde bolsa basketbol we tennis, woleýbol we futbol oýnamak üçin açyk sport meýdançalary göz öňünde tutuldy. Şeýle hem bu ýerde jemi 250 orunlyk awtoduralgalaryň ikisi bar.


text:
Türkmen türgeni Gülbadam Babamyratowa 1-nji oktýabrda Özbegistanyň paýtagtynda başlanan dzýudo boýunça Gran-pri görnüşindäki halkara ýaryşynda altyn medaly eýeledi. Ol Halkara dzýudo federasiýasynyň ýaryşynyň senenamasyna girýän abraýly sport bäsleşikleriniň biridir.
Daşkentde geçirilen Gran-pri ýaryşlarynda 2016-njy ýylda Rio-de –Žaneýro (Braziliýa) şäherinde geçiriljek XXXI tomusky Olimpiýa oýunlaryna ýollanmany üpjün edýän baýrakly orunlar we ýokary utuklar ugrunda dünýäniň 52 ýurdundan güýçli türgenleriň 355-si gatnaşdy. Olar 200 erkek türgenleriň, 155 bolsa zenan türgenleriň arasynda geçirilen bäsleşiklerdir. Zenanlaryň arasynda geçirilen ýaryşlarda 52 kilograma çenli agram bäsleşikde çykyş edýän gyrgyzystanly Kseniýa Beldýagina we Türkmenistandan Gülbadam Babamyratowa ýarym finalda duşuşdylar. Türkmen türgeni bu bäsleşikde ýeňiş gazandy.
Lebaply 24 ýaşly halkara derejeli sport ussady final oýunlarynda germaniýaly Mariýa Ertlden “ippon” bahaly (ýapon söweş sungaty görnüşlerinde türgeniň gazanýan iň ýokary bahasy) arassa we netijeli ýeňşi gazanyp, altyn medala mynasyp boldy. Hünärmenler G.Babamyratowanyň ýeňişli hereketine haýran galandyklaryny bellediler. Türkmen türgeniniň bu emeline teleýaýlymlar arkaly birnäçe gezek tomaşa edildi.


text:
Hormatly Prezidentimiz Gurbanguly Berdimuhamedow Italiýa Respublikasynyň Türkmenistanda täze bellenilen Adatdan daşary we Doly ygtyýarly ilçisi Diýego Ungarony kabul etdi, ol milli Liderimize ynanç hatyny gowşurdy.
Diplomat wagt tapyp kabul edendigi üçin çuňňur hoşallygyny beýan edip, döwlet Baştutanymyza öz ýurdunyň Prezidentiniň hem-de Premýer-ministriniň türkmen halkyna iň gowy arzuwlaryny we mähirli salamyny ýetirdi. Şunda Italiýanyň döredijilikli parahatçylyk söýüjilikli daşary syýasaty ýöredýän hem-de oňyn özgertmeler ýoly bilen ynamly öňe barýan Türkmenistan bilen netijeli hyzmatdaşlygy ösdürmäge gyzyklanma bildirýändigini tassyklady.
Milli Liderimiz Italiýa Respublikasynyň ýokary ýolbaşçylaryna mähirli salamyny aýdyp, jenap Diýego Ungarony jogapkärli diplomatik wezipä bellenilmegi bilen gutlady hem-de işde üstünlikleri arzuw etdi. Hormatly Prezidentimiz Gurbanguly Berdimuhamedow döwletara hyzmatdaşlygynyň okgunly häsiýetini kanagatlanma bilen belläp, Bitarap Türkmenistanyň Italiýa bilen oňyn hyzmatdaşlygy pugtalandyrmagy, şol sanda Ýewropa Bileleşigi bilen işjeň ösdürilýän gatnaşyklaryň hem-de beýleki abraýly halkara guramalarynyň we düzümleriniň çäklerinde giňeltmegi ugur edinýändigini nygtady.
Türkmen-italýan hyzmatdaşlygynyň häzirki ýagdaýy we geljegi barada pikir alyşmalaryň barşynda şu ýyl iki ýurduň arasynda diplomatik gatnaşyklaryň ýola goýulmagyna 25 ýyl dolýandygy aýratyn bellenildi.
Döwlet Baştutanymyz we Italiýanyň doly ygtyýarly wekili giň ugurlar boýunça netijeli gatnaşyklary ösdürmek we diwersifikasiýalaşdyrmak üçin uly mümkinçilikleriň bardygyny belledi, munuň özi iki tarapyň hem uzakmöhletleýin bähbitlerine laýyk gelýär. Türkmenistan we Italiýa Respublikasy syýasy, söwda-ykdysady, medeni-ynsanperwer ulgamlarda hyzmatdaşlygyň oňyn tejribesini topladylar hem-de ählumumy gün tertibiniň möhüm meseleleri boýunça özara düşünişmegiň ýokary derejesini görkezýärler.
Ikitaraplaýyn ykdysady hyzmatdaşlygy işjeňleşdirmek, okgunly häsiýete eýe bolan özara haryt dolanyşygynyň möçberlerini artdyrmak,göni işewürlik gatnaşyklaryny höweslendirmek üçin uly mümkinçilikler bar. Geljegi uly türkmen bazarynda döredilen amatly maýa goýum ýagdaýy, amala aşyrylýan iri möçberli düzümleýin taslamalar we innowasiýalar esasynda durmuşa geçirilýän özgertmeler maksatnamalary bu gatnaşyklaryň ösdürilmegine şert döredýär.
Milli Liderimiz söhbetdeşligiň dowamynda ynsanperwer ulgamynda, hususan-da, ylym ulgamynda hyzmatdaşlygyň üstünlikli tejribesi barada aýdyp, türkmen hem-de italýan alymlarynyň, arheologlarynyň arheologiýa gazuw-agtaryş işlerini, Türkmenistanyň çäklerinde ýerleşýän täsin taryhy-medeni ýadygärlikleri öwrenmek we gorap saklamak boýunça bilelikdäki köp ýyllyk işlerini belledi. Ikitaraplaýyn bilim gatnaşyklaryny giňeltmek üçin hem oňat şertler bar, muňa aýdyň mysal hökmünde ýurdumyzda italýan diliniň okadylýandygyny aýtmak bolar.
Duşuşygyň ahyrynda diplomat mähirli kabul edilendigi hem-de türkmen-italýan gatnaşyklaryny ösdürmek meselelerine yzygiderli üns berýändigi üçiň Türkmenistanyň Prezidentine çuňňur hoşallygyny beýan edip, öz tarapyndan iki döwletiň we halklaryň arasynda däp bolan dostluk hem-de netijeli hyzmatdaşlygyň mundan beýläk-de işjeň ösdürilmegine hemmetaraplaýyn ýardam etjekdigine ynandyrdy.


text:
Saýlawçylar olaryň saýlawlaryň öňüsyrasyndaky maksatnamalary bilen duşuşyklaryň çäklerinde ýa-da saýlaw uçastoklarynda tanşyp bilýärler. Milli telewideniýäniň ýaýlymlary ýokary döwlet wezipesine dalaşgärlere deň wagt berdiler.
2 Şubat 2017 Perşembe
Ýurdumyzda Türkmenistanyň Prezidentligine Saýlawlar Boýunça Öňünden Ses Bermek Başlandy
2-nji fewralda Saýlaw kodeksine laýyklykda, Türkmenistanyň Prezidentligine saýlawlar boýunça öňünden ses berilmegi başlandy.
Saýlaw Kodekse laýyklykda, bu işler, ilkinji nobatda, uzak wagtlyk iş saparlaryna ýa-da dynç alşa gidýän raýatlar hem-de beýleki sebäplere görä, saýlawlar güni 12-nji fewralda saýlaw uçastogyna gelip bilmejek we has mynasyp dalaşgäre ses berip bilmejek raýatlar üçin göz öňünde tutulandyr. Sagat 8-den 18-e çenli ses bermek bolar.
Şu günler düzümine zähmet toparlarynyň, syýasy partiýalaryň we jemgyýetçilik guramalarynyň has mynasyp wekilleri girýän ähli uçastok saýlaw toparlarynyň işjeň işleýändiklerini bellemek gerek.
Türkmenistanda Saýlawlary we sala salşyklary geçirmek baradaky Merkezi toparda TDH-a habar berişleri ýaly, saýlawlaryň öň ýanyndaky möwsümiň hemme tapgyrlary öz wagtynda, hereket edýän milli kanunçylygyň hem-de umumy kabul edilen halkara kadalarynyň talaplaryna laýyklykda guraldy. Ýurdumyzyň saýlaw uçastoklarynyň 2548-si işe doly taýýar. Türkmenistanyň daşary ýurtlardaky diplomatik wekilhanalarynyň ýanynda döredilen saýlaw uçastoklarynyň 39-sy saýlawçylara garaşýar.
Saýlawlara syn etmegi milli synçylardan başga-da, daşary ýurtly—Garaşsyz Döwletleriň Arkalaşygyndan, GDA agza döwletleriň Parlamentara assambleýasyndan, Belarus we Russiýa birleşiginiň Parlament ýygnagyndan hem-de GDA-nyň Ýerine ýetiriji komitetinden, Şanhaý Hyzmatdaşlyk Guramasyndan, ÝHHG-niň Demokratik institutlar we adam hukuklary boýunça edarasyndan hem-de käbir daşary döwletlerden synçylar we bilermenler amala aşyrýar. Olaryň ählisine saýlawlaryň öňüsyrasynda bolşy ýaly, gönüden-göni ses berilýän gününde hem paýtagtymyzyň we ýurdumyzyň ähli welaýatlarynyň saýlaw uçastoklaryna baryp görmäge mümkinçilik döredildi.
Türkmenistanyň Prezidentligine saýlawlar köpçülikleýin habar beriş serişdeleriniň üns merkezinde durýar. Dalaşgärleriň her biriniň terjimehalynyň maglumatlary hem-de maksatnamalary çap edildi.
Saýlawçylar olaryň saýlawlaryň öňüsyrasyndaky maksatnamalary bilen duşuşyklaryň çäklerinde ýa-da saýlaw uçastoklarynda tanşyp bilýärler. Milli telewideniýäniň ýaýlymlary ýokary döwlet wezipesine dalaşgärlere deň wagt berdiler.
Saýlawçylar olaryň saýlawlaryň öňüsyrasyndaky maksatnamalary bilen duşuşyklaryň çäklerinde ýa-da saýlaw uçastoklarynda tanşyp bilýärler. Milli telewideniýäniň ýaýlymlary ýokary döwlet wezipesine dalaşgärlere deň wagt berdiler.
Şeýlelikde, Türkmenistanyň Prezidentligine saýlawlar boýunça şu gün badalga alan öňünden ses bermek tapgyry ýerlerde bu möhüm jemgyýetçilik-syýasy çäräni geçirmäge taýýarlyk görülendigini tassyklaýar. Bu möwsüm Türkmenistanyň täze taryhyna ýurdumyzyň ösüşiň demokratik ýoluna, halkymyzyň abadançylygynyň we rowaçlygynyň maksatlaryna yzygiderli eýerýändiginiň subutnamasy hökmünde girer.
http://www.turkmenhabargullugy.com/yurdumyzda-turkmenistanyn-prezidentligine-saylawlar-boyunca-onunden-ses-bermek-baslandy/
Kaydol: Kayıt Yorumları (Atom)


text:
Sen ýaş adam bolup, megerem maşgala agzalaňdan we dost-ýarlaňdan göwreliligiň döreýşi, onuň öňüniň alynşy barada her hili çapraz gelýän gürrüňleri eşiden bolsaň gerek.
Ýöne eşidýän maglumatyň dogrudygyny barlamak üçin ynamly çeşmelere ýüzlenmek zerurdyr. Biz şu ýerde boş gürrüň bilen hakykatyň arasyny açmak maksady bilen birnäçe giňden ýaýran göwrelilik ýagdaýy baradaky düşünjeleri inkär etdik.
Toslama 1: Ilkinji jynsy gatnaşykda göwreli bolup bilmeýärsiň.
Hakykat: Ilkinji gezek bolsun ýa-da ellinji gezek, seniň jynsy gatnaşykda göwreli bolma ähtimallygyň derejesi birmeňzeşdir. Hatda gyzda öň aýbaşy bolmadyk hem bolsa, onuň ilkinji aýbaşysynyň ýakynda başlanjakdygy ahmaldyr. Şeýle ýagdaýda gyzda jynsy öýjükleri eýýäm emele gelip başlap, jynsy gatnaşyk arkaly göwreliligiň döräp biljekdigini aňladýandyr.
Toslama 2: Zenanlar aýbaşynyň dowamynda göwreli bolup bilmeýärler.
Hakykat: Köp aýallarda aýal jyns öýjükleri aýbaşylary başlandan takmynan 12-14 gün soň emele gelýär. Käbirlerinde bu hasapdan ir ýa-da gijräk bolup geçýär. Spermotozoidiň bedende 7 güne çenli ýaşap bilýändigini hem unutmaly däldir. Bu bolsa aýal jyns öýjükleriniň jynsy gatnaşykdan soň 7 günüň içinde emele gelen halatynda, sende çaga galyp bilme mümkinçiliginiň döreýändigini aňladýandyr.
Toslama 3: Jynsy gatnaşykdan soň jynshanany ýuwmak göwreliligiň öňüni alyp bilýär.
Hakykat: Jynshanany ýuwmak göwreliligiň öňüni alman, gaýta oňa ýol açýar. Jynshanany ýuwmagyň ýörite usuly ulanylanda uzyn turbajykly ýumşak rezin suw çüýşesiniň turbajygy jynshananyň içine salynýar. Çüýşe gysylan wagty suw jynshananyň iň aňyrsyna çenli pürkülýär. Eger zenan jynsy gatnaşykdan soň derrew şeýle ýuwunsa, pürkülen suwuň güýji spermany zenanyň içine has itekläp, göwrelilige eltip bilýär. Hakykat ýüzünde beýle ýuwunmak asla maslahat berilmeýär. Sebäbi bu jynshananyň tebigy Ph (turşylyk-aşgar deňagramlylygy) balansyny bozup, ýokançlyklaryň döremegine eltip bilýär. Jynshana yzygiderli bölüp çykarýan suwuklygynyň kömegi bilen öz-özüni tebigy taýdan arassalap durýar.
Toslama 4: Erkek eýakulýasiýadan (döli dökmek) öň ujydyny çykarsa çaga galmaýar.
Hakykat: Erkek jyns agzasynyň gyjyndyrylan wagty ondan dölden öňki suwuklyk – prekam bölünip çykýar. Iňlis dilinde "pre-cum" sözi "dökülmeden öňki" diýen manyny berýär. Prekam hem düzüminde spermotozoid saklap bilýär. Ýumurtgajygy tohumlandyrmak üçin bolsa ýekeje spermotozoid ýeterlikdir. Ýetginjeklere eýakulýasiýa erk etmek we ujydy wagtynda çekmek has kyn bolup bilýär. Netijede, dölüň jynshananyň içine dökülme ýa-da agzyna baryp ýetme töwekgelçiligi artýar. Döli dökmezden öň ujydy çykarmak siziň we ýoldaşyňyzyň ulanýan ýeke-täk kontrasepsiýa usulyňyz bolmaly däldir. Esasan hem, göwreliligiň öňüni almanyň has netijeli usullary barka. Galyberse-de, ujydy öň çykarmanyň seni jynsy ýokançlyklardan goramaýandygyny ýatda saklamaly.
Toslama 5: Prekam suwuklygyndan göwreli bolup bolmaýar.
Hakykat: Prekam suwuklygy erkekde ereksiýa dörände bölünip çykýar. Bu suwuklyk erkegiň peşew ýoluny arassalaýar. Eger erkek ýakynda eýakulýasiýa geçiren bolsa, peşew ýolundaky galan-gaçan spermotozoidler prekama goşulyp bilýär. Hatda erkek ýakynda eýakulýasiýa geçirmedik hem bolsa zenan prekamdan göwreli bolup bilýär. Çünki käbir erkekleriň prekamynda elmydama erkek jyns öýjükleri bolýar.
Toslama 6: Eger jynsy gatnaşygy dik durup geçirseň göwreli bolup bolmaýar.
Hakykat: Ýok, jynsy gatnaşygy dik durup geçirseň hem göwreli bolup bilýärsiň. Jynsy gatnaşygy nähili pozisiýada geçirseň hem, eger kontrasepsiýa usullaryny ulanmasaň, göwreli bolmak töwekgelçiliginiň ýokarlanmagyny döredýärsiň. Dartyş güýjüniň spermotozoidiň jynshanadan ýokarlygyna syýahat edip, ýatga baryp ýetmegi üçin hiç hili garşylygy ýokdur. Ýatga baranyndan soň bolsa ol ýumurtgajyk bilen birleşip bilýär. Jemläp aýtsak, çaga galmasynyň öňüni alyp bilýän pozisiýa ýokdur.
Toslama 7: Suwuň içinde (howuz, wanna we ş.m.) jynsy gatnaşygy geçirmek göwreli bolmakdan goraýar.
Hakykat: Düşekde bol, suwda bol ýa-da kosmosda, eger goragsyz jynsy gatnaşyk edýän bolsaň onda göwreli bolup bilýärsiň. Suwuň içinde bolanyňda hem prezerwatiw ýaly, haýsy hem bolsa bir kontrasepsiýa usulyny ulanmak maslahat berilýär. Howuzlaryň suwuny arassalamak üçin goşulýan himiki serişdeler prezerwatiwi gowşadyp bilýär diýen pikirler bar, emma şonda-da prezerwatiwi ulanmak ulanmazlykdan on esse peýdalydyr. Suwda aýal prezerwatiwini ulanmak has ýerlikli hasap edilýär. Sebäbi ol aňsat bedenden sypyp bilmeýär we poliuretandan ýasalýandygy üçin berk we durnukly bolýar. Suwda jynsy gatnaşygy geçirmek jyns agzalarynyň ýokançly keselleriniň döremegine ýol açyp bilýär. Şonuň üçin suwda örän seresap bolmak maslahat berilýär.
Toslama 8: Eger jynsy gatnaşykdan soň ýokary-aşak bökseň göwreli bolmaýarsyň.
Hakykat: Ýok! Bökeniň bilen sperma tutuşlaýyn jynshanadan aşak gaýdyp, çykyp bilmeýär. Eger göwreliligiň öňüni almak isleýän bolsaň, bu maksady diňe haýsy hem bolsa bir kontrasepsiýa usulyny ulanmak arkaly amala aşyryp bilersiň.
Köpüsi gülkünç bolup görünsede, göwreli bolmak barada sanardan kän toslamalar bar. Şonuň üçin hem çyn bilen ýalany seljerip bilmek örän möhümdir. Ýalana ynanyp töwekgelçilik döretmegi hiç kim hem islemeýär. Hakykaty bilmek göwreliligiň öňüni almak üçin näme etmelidigine düşünmegi aňsatlaşdyrýar we seni gereksiz gaýgy-aladadan goraýar.
Terjime eden: Şöhle Mämmedowa
Ýazylanlar barada pikiriňizi paýlaşyň
1. Biz Siziň pikirleriňizi çäklendirmek islemeýäris, ýöne töhmet, ynamdan gaçyrýan, edepsizlik, ýaramazlyk, zorluk, paýyş, pornografiki, howp salýan, agzalalyk we ýigrenç döredýän gürrüňleri we bikanun hereketleri öz içine alýan materiallara rugsat berilmeýär. Şu agzalan materiallar saýtyň degişli işgärleri tarapyndan pozulyp bilner.
2. Siziň oý-pikirleriňiz biziň üçin juda wajypdyr! Ýöne biziň saýtymyzda makalany teswirleýän okyja edepsiz sözler bilen hüjüm edýän teswirlemelere ýol berilmeýär.
3. Ýazylan teswir öjükdiriji, ýagny agzalalyk döredýän häsiýetlidigine güman edilse, onda onuň çap edilmegine rugsat berilmez.
4. Düýbi ýa-da ýuridiki statusy belli bolmadyk web sahypalaryny salgy berýän internet çelgileri çap edilmeýär.
5. Teswirlemeler mowzugyň çäginden çykan ýagdaýynda, olar çap edilmez.
6. Teswirlemeler we çekeleşikler kommersiýa maksady bilen ulanylyp bilmez.
7. Nämälim ýagdaýlarda söwda belgisini ýa-da awtorlyk hukugyny bozýan materiallaryň teswirlemelerde bolmagyna ýol berilmez.


text:
Harytlar, işler we hyzmatlar bilen üpjün edijileri saýlap almak boýunça bäsleşik geçirmek hakynda bildiriş (23.06.2017)
1 LOT № 6.
Döwlet serhediniň ygtybarly goragyny üpjün etmek üçin gullugyň hajatlary üçin zerur gerek bolan enjamlary satyn almak.
Satyn alyjy: Türkmenistanyň Döwlet serhet gullugy.
2 LOT № 9.
Jaý ulanyş bölümine degişli ot söndürijiler toplumyny satyn almak.
Satyn alyjy: Türkmenistanyň Döwlet serhet gullugy.
3 LOT № 11.
Harby bölümlere gerek bolan ýangyç - çalgy ýag bölümçesine degişli çalgy ýaglary we tehniki enjamlary satyn almak.
Satyn alyjy: Türkmenistanyň Döwlet serhet gullugy.
4 LOT № 15.
Döwlet serhediniň ygtybarly goragyny üpjün etmek üçin gullugyň hajatlary üçin gerek bolan enjamlary satyn almak.
Satyn alyjy: Türkmenistanyň Döwlet serhet gullugy.
5 LOT № 16.
Zerur bolan elektrik enjamlary satyn almak.
Satyn alyjy: Türkmenistanyň Energetika ministrligi.
6 LOT № 21.
Akkumulýatorlary we awtoulagyň tekerlerini satyn almak.
Satyn alyjy: Türkmenistanyň Jemagat Hojalyk ministrligi.
7 LOT № 22.
Harby gullukçylara gerek bolan emläkleri we enjamlary satyn almak.
Satyn alyjy: Türkmenistanyň Döwlet serhet gullugy.
8 LOT № 24.
Kir ýuwyjy tozy satyn almak.
Satyn alyjy: Türkmenistanyň Goranmak ministrligi.
9 LOT № 25.
Hazar deňziniň kenarlarynda ornaşdyrylan häzirki zaman awtomatik usulda işleýän deňiz gidrometeorologiýa beketleriniň (buýlaryň) üznüksiz işini dowam etdirmek maksady bilen, ätiýaçlyk şaýlary satyn almak we tehniki hyzmat ediş çärelerini, barlag we bejeriş işlerini geçirmek.
Satyn alyjy: Türkmenistanyň Ministrler Kabinetiniň ýanyndaky Gidrometeorologiýa baradaky milli komiteti.
10 LOT № 26.
Balkan welaýat Gidrometeorologiýa merkeziniň Türkmenbaşy aerologik sondirleýji bekedinde ulanylýan esbaplary satyn almak.
Satyn alyjy: Türkmenistanyň Ministrler Kabinetiniň ýanyndaky Gidrometeorologiýa baradaky milli komiteti.
11 LOT № 37.
Saglygy goraýyş awtoulaglary kärhanasynyň hasabynda duran "Mersedes-Benz Sprinter 214-224-324-524" kysymly ýöriteleşdirilen tiz kömek awtoulaglary üçin awtotigirleri satyn almak.
Satyn alyjy: Türkmenistanyň Saglygy goraýyş we derman senagat ministrligi.
12 LOT № 38.
Saglygy goraýyş awtoulaglary kärhanasynyň awtoulaglary üçin motor ýagyny satyn almak.
Satyn alyjy: Türkmenistanyň Saglygy goraýyş we derman senagat ministrligi.
13 LOT № 41.
Elektrik enjamlary satyn almak.
Satyn alyjy: Türkmenistanyň Energetika ministrligi.
14 LOT № 45.
Ahalteke atlaryna zerur gerek bolan ot-iýmlerini satyn almak.
Satyn alyjy: "Türkmen atlary" döwlet birleşigi.
15 LOT № 46.
Saglygy goraýyş Anyklaýyş merkeziniň ýyladyş ulgamy üçin gaztehnikaly bug gazanyny satyn almak.
Satyn alyjy: Türkmenistanyň Saglygy goraýyş we derman senagaty ministrligi.
16 LOT № 54.
Enjamlary we harytlary satyn almak.
Satyn alyjy: Aşgabat şäher häkimligi.
17 LOT № 57.
Hojalyk we elektrik esbaplary, awtoulaglaryň ätiýaçlyk şaýlary satyn almak.
Satyn alyjy: Türkmenistanyň Içeri Işler ministrligi.
18 LOT № 60.
Kir ýuwyjy tozy we ýarym ýüň ýorgany satyn almak.
Satyn alyjy: Türkmenistanyň Goranmak ministrligi.
19 LOT № 61.
Suwuk görnüşli gap-gaç ýuwyjy serişdeleri satyn almak.
Satyn alyjy: Türkmenistanyň Goranmak ministrligi.
20 LOT № 62.
"Awaza" Milli syýahatçylyk zolagynda ýerleşýän, kuwwatlylygy bir gije-gündiziň dowamynda 35 000 mᶟ bolan deňiz suwyny süýjediji desgasyny durnukly we bökdençsiz işletmek maksady bilen, enjamlary satyn almak.
Satyn alyjy: Türkmenistanyň Jemagat hojalyk ministrligi.
21 LOT № 66.
Gulluk atlara gerek bolan arpa we ýorunja bedesini satyn almak.
Satyn alyjy: Türkmenistanyň Döwlet serhet gullugy.
22 LOT № 67.
Gap-çanaklaryň, tehnologiki we sowadyjy enjamlaryň görnüşlerini satyn almak.
Satyn alyjy: Türkmenistanyň Döwlet serhet gullugy.
23 LOT № 68.
Kartrijleri we kartrijler üçin barabanlary satyn almak.
Satyn alyjy: Türkmenistanyň Prezidentiniň Diwanynyň Iş Dolandyryş Müdirliginiň Hojalyk müdirligi.
24 LOT № 69.
Bir ülňüli eginbaşlaryna gerek bolýan harytlar we materiallary satyn almak.
Satyn alyjy: Türkmenistanyň Adalat ministrligi.
25 LOT № 71.
Gurluşyk harytlaryny satyn almak.
Satyn alyjy: Türkmenistanyň Goranmak ministrligi.
26 LOT № 72.
Gurluşyk harytlaryny satyn almak.
Satyn alyjy: Türkmenistanyň Goranmak ministrligi.
27 LOT № 76.
Mebelleri we enjamlary satyn almak.
Satyn alyjy: Türkmenistanyň Bilim ministrligi.
28 LOT № 79.
Radio aragatnaşyk serişdeleri satyn almak.
Satyn alyjy: Тürkmenistanyň Içeri Işler ministrligi.
29 LOT № 80.
Suw sorujy enjamlary satyn almak.
Satyn alyjy: Türkmenistanyň Oba we suw hojalyk ministrligi.
Bäsleşik 2017-nji ýylyň 23-nji iýunynda geçirilýär.
Bäsleşige gatnaşmak üçin gerek resminamalar, harytlary (işleri, hyzmatlary) üpjün etmek boýunça şertler, möçberler we beýleki materiallar barada maglumaty şu salgyda ýerleşýän bäsleşik toparyndan ýüztutmaňyzyň esasynda alyp bilersiňiz:
Aşgabat ş., Arçabil şaýolynyň 156-njy jaýy.
Türkmenistanyň Maliýe ministrligi 43A otag tel. 39-43-10; 39-43-12


text:
Aýyň Soragy
Bize dogry jogaby ýollan diñleýjilerimiziñ arasyndan çekiljek bijelere göra 3 dińleýjimize TSR tarapyndan sowgat beriler
İýul aýyndaky bäsleşigimiziñ soragy şeýle: Türkiýede hyýanatçylykly agdarlyşyk synanşygy näçenji iýulda guralypdy?
- 18-nji iýulda
- 15-nji iýulda
- 21-nji iýulda
Bize dogry jogaby ýollan diñleýjilerimiziñ arasyndan çekiljek bijelere göra 3 dińleýjimize TSR tarapyndan sowgat beriler. Jogaplaryńyzy iýul aýynyñ 30-na çenli internet, faks ýada poçta arkaly biziñ salgylarymyza ugradyp bilersiñiz.
Biziñ internet salgymyz turkmen@trt.net.tr
Faks nomerimiz: 90- 312 4633454
Hat salgymyz PK 333, 06443 Ýenişehir Ankara,Türkiýe
Size üstünlik arzuw edýäris.


text:
Biziň döwrümizde nerw dartgynlygy her üç adamyň birinde duş gelýär. Şäheriň hysyrdyly durmuşy, ýollardaky dartgynlylyk, jemgyýetçilik ulagyndaky adamlaryň hyryn-dykynlygy, iş ýerimizdäki kynçylyklar, dem alýan howamyzyň hapalanmagy – bularyň bary güýçli nerw dartgynlygynyň döremegine sebäp bolýar. Bu dartgynlykdan özbaşdak dynmak aňsat däldir. Ýöne bu ýagdaýa biperwaý garamakda bolýan däldir. Sebäbi tiz wagtda bu ýagdaý siziň daş keşbiňize, soňra bolsa saglygyňyza zeper ýetirmegi ahmal.
Nerw dartgynlygyň ýüze çykan ýagdaýynda adamyň işe bolan ukyby peselýär. Onda ukusyzlyk, göwniçökgünlik peýda bolýar. Onuň göwnüne hemmeler oňa erbet garaýan ýaly bolup görünýär. Kynçylyklar diňe ony saýlandyr öýdýär. Şeýle göwnüçökgünlilik ýagdaýy tizara dowamly görnüşe geçýär. Bu bolsa adam organizminiň endokrin bozulmalaryna, ýygy-ýygydan kesellemegine sebäp bolýar. Göwnüçökgünliligiň kesellere "el bulap", olary çagyrýandygyna, kesel ýakynlaşanda bolsa wiruslary "myhmansöýerlik" bilen kabul edýändigi ýadyňyzda bolsun. Dyngysyz sowuklamalar, ýürek-damar ulgamynyň we beýleki keselleriň döremegine hem nerw dartgynlygy sebäp bolýandyr. Daş görnüşimiz barada aýtmak-da gerek däl: saçlarymyz düşýär, gözümiziň gabaklary ýellenýär, gözlerimiziň aşagynda meşijekler emele gelýär, derimiziň reňki solýar.
Nerw dartgynlygynyň ilkinji alamatlary şulardyr:
- işjeňligiň we kuwwatlylygyň peselmegi;
- haýsydyr bir oňaýsyzlygyň duýulmagy;
- ukusyzlyk;
- ýersiz-ýere gaharlanmak;
- garasöýmezlik ýaly häsiýetiň döremegi;
Eger siz özüňizde nerw dartgynlygy döräp başlandyr diýip güman etseňiz, tizden-tiz degişli çäreleri görüň.
Oňat netije berýän çäreleriň biri – ylgamak ýa-da sport bilen meşgullanmak. Tans toparyna ýazylyp, tans oýnamak hem nerw dartgynlygy aýyrýar. Garaz, sportuň islendik görnüşi bilen meşgullanmak organizmdäki endorfinleriň, ýagny şatlygyň we bagtyýarlygyň gormonynyň derejesini ýokarlandyrýar. Sportzala baranyňyzda ýadaw bolsaňyz-da, gaýdanyňyzda eýýäm ýeňilligiň duýulýandygyny, belki, özüňiz-de bilýänsiňiz. Sport bilen meşgullanmak gan aýlanyşygy gowulandyryp, erbet pikirleriň ýom-ýok bolmagyna ýardam berýär. Ynanmasyňyz, özüňiz barlap göräýiň.
Nerw dartgynlygynyň öňüni almagyň usuly – dynç almagy başarmaly. Çagalara garaň: olar nerw dartgynlygyň nämedigini-de bilmeýärler. Elbetde, siz olaryň gaýgy-aladasy ýok diýersiňiz. Ýöne gürrüň bu barada däl-de, çagalaryň öz ünsüni bir zatdan başga bir zada aňsatlyk bilen sowup bilýänligindedir. Şonuň üçin-de, işden geleniňizde soň, iş barada pikir etmejek boluň. Öýüň bosagasyndan ätläp, öýe gireniňizde, ünsüňizi söýgüli maşgala agzalaryňyza gönükdiriň. Ýöne hemmeleriň göwnünden turjak bolup, özüňizi unudaýmaň. Özüňiz barada-da alada ediň.
Dynç alyş günleri öýüňizde "gizlenip", ýekelikde galmaň. Dost-ýarlaryňyz, joralaryňyz bilen duşuşyň, gyzykly adamlar bilen söhbetdeş boluň.
Ýöne hepdäniň dowamynda adamlar bilen juda köp gatnaşan ýa-da gürrüňdeş bolan bolsaňyz, onda "gizlenseňiz-de" bolýar. Garaz, özüňize haýsysy oňaýly bolsa, şony ediň.
Dogry iýmitlenme we witaminleri kabul etmek hem nerw dartgynlygynyň aýrylmagyna ýardam berýär. Fastfud atly tizara taýýarlanylan naharlaryň adam aşgazany üçin urgudygyny ýatdan çykarmaň. Iýmit adamy kuwwatlandyrmalydyr, onuň organizmini "hapalamaly" däldir. Tiz ereýän kofeden, gazly içgilerden ýüz öwrüň. Süýt önümlerini, suwy mümkin boldugyndan köpräk içiň.
Umuman aýdanymyzda, durmuş kynçylyklary-da, nerw dartgynlygy-da bolar. Ýöne beýle dartgynlygyň özüňizde mesgen tutmagyna ýol bermäň. Oňa garşy degişli çäreleri wagtynda görüň. Söýgüli şahyrymyz Kerim Gurbannepesowyň aýdyşy ýaly:
"Her hili çykgynsyz ýagdaýda galaý –
Umytdan düşmek namartçylykdyr.
Her bir kynçylygyň dört tarapy bar:
Üçi ýapyk bolsa, biri açykdyr"
Çykgynsyz ýagdaýlar bolmaýar. Şonuň üçin-de, özüňizi-de, öz ýakynlaryňyzy-da nerw dartgynlygyndan goraň.
Ulanylan WEB Salgy
Teswirlemeler
Ýazylanlar barada pikiriňizi paýlaşyň
1. Biz Siziň pikirleriňizi çäklendirmek islemeýäris, ýöne töhmet, ynamdan gaçyrýan, edepsizlik, ýaramazlyk, zorluk, paýyş, pornografiki, howp salýan, agzalalyk we ýigrenç döredýän gürrüňleri we bikanun hereketleri öz içine alýan materiallara rugsat berilmeýär. Şu agzalan materiallar saýtyň degişli işgärleri tarapyndan pozulyp bilner.
2. Siziň oý-pikirleriňiz biziň üçin juda wajypdyr! Ýöne biziň saýtymyzda makalany teswirleýän okyja edepsiz sözler bilen hüjüm edýän teswirlemelere ýol berilmeýär.
3. Ýazylan teswir öjükdiriji, ýagny agzalalyk döredýän häsiýetlidigine güman edilse, onda onuň çap edilmegine rugsat berilmez.
4. Düýbi ýa-da ýuridiki statusy belli bolmadyk web sahypalaryny salgy berýän internet çelgileri çap edilmeýär.
5. Teswirlemeler mowzugyň çäginden çykan ýagdaýynda, olar çap edilmez.
6. Teswirlemeler we çekeleşikler kommersiýa maksady bilen ulanylyp bilmez.
7. Nämälim ýagdaýlarda söwda belgisini ýa-da awtorlyk hukugyny bozýan materiallaryň teswirlemelerde bolmagyna ýol berilmez.


text:
Göz almasynyň çuňlugyna aralaşan şikesleriniň gaýraüzulmelerinin bejerilşi
Göz almanyň çuňlugyna aralaşan şikesler örän agyr geçip, ahyrky netijeleri köplenç, pes bolýar. şikesli gözleriniň görşi ortaça 60% ýagdaýda ýitip, körlüge getirýär , olaryň 16,5%-ni gowulandyrmaga mümkinçilik bolmaýar we 19-30%-ni göz almasynyň doly aýrylmagyna (enukleasiya) getirýär.
GCAS-in ahyrky netijeleriniň kanagatlanarsyzlygy diňe bir şikesleriň agyrlyk derejesi bilen däl-de, eýsem şikesden soňky ýagdaýlaryň we netijeleriň durnuksyzlygy bilen hem baglanyşyklydyr. GCAS-in geçişiniň çylşyrymlaşyşynyň esasy sebäpleriniň biri ýokançly başlangyçlaryň döremegi bolup, ol kabir alymlaryň maglumatlaryna görä 50%-e ýetýär. Bu ýagdaý kiçi ýaşly çagalarda has köp 35-50% duş gelýär. Endoftalmit 20-40% naşgalarda gözüň enukleasiýasyna getirýär.
şikesden sonky endoftalmitleriň adaty dermanlar bilen bejergisi oňat netije bermeýär. Derman serişdeleri bedene goýbermegiň däp bolan ýollary (yerli, gözüň nemli bardasynyň astyna, göz almasynyň aňyrsyna retrobulbar, gan-damarlaryň içine, muskulyň içine) antibiotikleriň diňe gözüň ondaky bölüminde we gan-damar gatlagynda ýygnanmagyna mümkinçilik döredýär. şunlukda, gözün aýna görnüşli bedenini (korpus witreumyn) gurluş-işleyiş aýratynlyklary sebäpli bejergi serişdäniň diňe intrawetreal goýberilişi onuň witreal boşlukda netijeli ýygnanmagyna getirdi. şonuň üçin, sonky döwürde gözüň içindäki iriňli jerhetlemelerde hirurgiki usullar, hususanda ýapyk witrektomiýa giňden ulanylyar. Biziň işimiziň maksady GCAS-in iriňli gaýraüzülmeleriniň dürli bejergi usullarynyň netijeliligini kliniki geçişiniň aýratynlyklaryny öwrenmekden ybaratdyr.Dermanly bejergi geçirilende antibiotikler (sealosporinler, aminoglikozidler), sulfanilamid serisdeler, CweB toparyn witaminleri ulanyldy. Bedeni zahersizlendiriji (detoksiki) bejergide 5% glýukoza ergini we gemodez gan-damaryna goyberildi. 17 nasagda hirurgiki usuly bilen oňki we yzky ýapyk boşluklar (kameralar) gentamisiniň gowşak ergini bilen ýuwuldy, şolardan 9-da intrawitreal akym lulejigi (drenaz) goýlup, yzky ýapyk witrektomiya geçirildi. şol drenazdan 5-7 günüň dowamynda gözüň içine antibiotik goýberildi.Sonra drenaz ýyrylyp, gözüň agyna (sklera) tikin goýuldy.
ýazan : Dr. Hallyýew Merdan
Ref.iatp.edu.tm/lukmandz
Filed under: Bütin Temalar, Bilim, Saglyk |


text:
Dürli ýaşdaky 7 müň adamynyň gatnaşmagynda geçirlen, bäş ýyllyk barlaglaryň dowamynda alymlar şunuň ýaly netijä geldiler.
Barlaglar iýmitinde konserwirlenen önümleri kabul edýän adamlaryň ganynyň düzüminde dürli himiki maddalaryň ýokary mukdarynyň saklanýandygyny görkezdi.
Barlagçylar konserwalary iýmek bilen ýürek-damar ulgamynyň keselleriniň, süýji keseliniň döremeginiň we gormonal bozulmalaryň arasynda ýakyn arabaglanşygyň bardygyny ýüze çykardylar.
Barlaga gatnaşyjylarda bisfenolyň ýokary mukdary ýüze çykaryldy. Bisfenol plastik önümleri öndürmekde we konserw gaplary örtüji serişde höküminde ulanylýar. Bu madda adam üçin juda zäherli bolup, konserwirlenen önümiň bir adama niýetlenen mukdary kabul edilende onuň bedendäki mukdary 24% ýokarlanýandyr.
Şeýle netijeleri alyp, alymlar öz howsalalaryny bildirýärler we konserwalary gowy görüjilere iýmitinde olaryň mukdaryny azaltmagy maslahat berýärler.
Ýazylanlar barada pikiriňizi paýlaşyň
1. Biz Siziň pikirleriňizi çäklendirmek islemeýäris, ýöne töhmet, ynamdan gaçyrýan, edepsizlik, ýaramazlyk, zorluk, paýyş, pornografiki, howp salýan, agzalalyk we ýigrenç döredýän gürrüňleri we bikanun hereketleri öz içine alýan materiallara rugsat berilmeýär. Şu agzalan materiallar saýtyň degişli işgärleri tarapyndan pozulyp bilner.
2. Siziň oý-pikirleriňiz biziň üçin juda wajypdyr! Ýöne biziň saýtymyzda makalany teswirleýän okyja edepsiz sözler bilen hüjüm edýän teswirlemelere ýol berilmeýär.
3. Ýazylan teswir öjükdiriji, ýagny agzalalyk döredýän häsiýetlidigine güman edilse, onda onuň çap edilmegine rugsat berilmez.
4. Düýbi ýa-da ýuridiki statusy belli bolmadyk web sahypalaryny salgy berýän internet çelgileri çap edilmeýär.
5. Teswirlemeler mowzugyň çäginden çykan ýagdaýynda, olar çap edilmez.
6. Teswirlemeler we çekeleşikler kommersiýa maksady bilen ulanylyp bilmez.
7. Nämälim ýagdaýlarda söwda belgisini ýa-da awtorlyk hukugyny bozýan materiallaryň teswirlemelerde bolmagyna ýol berilmez.


text:
Daşary ýurt walýutasyna Russiýadan, Şotlandiýadan, Gonkongdan, Birleşen Arap Emirliklerinden, Türkiýeden, Owganystandan, Gyrgyzystandan we Ukrainadan gelen telekeçiler azyklyk bugdaýy, arassalanan pagta ýagyny, nah ýüplügi, pagta lintini, süýüm ulýugyni, şeýle hem pagta galyndysyny satyn aldylar. Geleşikleriň umumy bahasy ABŞ-nyň 3 million 70 müň dollaryndan gowrak boldy.
Manat serişdelerine Hindistandan we Pakistandan gelen täjirler jemi bahasy 4 million manatdan gowrak nah ýüplügi satyn aldylar.
“Türkmenistan: hepdäniň wakalary”, TDH.


text:
Kuweýdiň Emiri Katar krizisiniň çözülmegini umyt edýär
Kuweýdiň Emiri Şyh Sabah El Ahmed El Jabir As Sabah Pars aýlagy ýurtlarynyň arasyndaky gynandyryjy düşünişmezçilikleriniň remezan aýynda çözülmegine umyt bildirýär
Emir Sabah Kuweýdiň döwlet telewideniýesinde görkezilen çykyşynda: “Bu mukaddes aýda we mübärek gijelerde Katar krizisiniň çözülmegini, gynandyryjy düşünişmezçilikleriniň dialog arkaly çözülmegini umyt edýäris” diýdi.
Pars aýlagy ýurtlarynyň arasyndaky taryhy gözbaşa, maşgala gatnaşyklaryna we umumy maksatlary göz öňünde tutan Sabah şol çäkde halkyň umydynyň we tamasynyň durmuşa geçirilmegi we aragatnaşyklarynyň dowam etmegi üçin tagalla etjekdiklerini habar berdi.
Sabah mundan başgada terror howpyny bilýän Kuweýdiň terroryň islendik görnüşine garşy göreş üçin halkara jemgyýete goldaw berýändigini we terror çeşmeleriniň ýok edilmegi üçin işler alyp barýandygyny mälim etdi.


text:
1 aý ozal
3 hepde ozal
2 surat bar. Bir-birlerinden tapawutly ýaly. Iň azyndan 1nji surat üçin 1 ýagdaýy ýazmakçy.
Kab aganyň bir düşündirişi bardy ertirlerde. Olam bu babatda ägirtleriň eserlerinden okan, öwrenen zayny paýlaşandyr, elbetde. Many taýdan şeýle:
Depegöz - bir çopan/adamyň suwa düşýän perini görmegi we onuň bn binika gatnaşmagy arkaly dogan çagasy bolmaly. Bizde bu ýagdaý üçin ""welezzyna" (weled-i zina - zynadan bolan çaga)" diýip ulanylýar. Eger halk içinde zyna rowaçlansa, onda depegöz ýaly ynsanlary iýiji, olary ýoldan, dinden-imandan, ahlakdan, ynsapdan, haýa-şerimden we ş.m. azaşdyryjy ynsanlaryň dörejegi we uly zyýançylyga sebäp boljagy, şonuň üçinem zynanyň amal edilmegi beýle-de dursun, oňa golaýlaşmazlyk ündelýän bolmaly, umuman.


text:
TÜRKMENISTANYŇ WE OWGANYSTANYŇ PREZIDENTLERINIŇ ARASYNDA IKIÇÄK GEPLEŞIKLER GEÇIRILDI
Kabul şäherinde Türkmenistanyň Prezidenti Gurbanguly Berdimuhamedow bilen Owganystanyň Prezidenti Mohammad Aşraf Ganiniň arasynda ikiçäk görnüşdäki gepleşikler geçirildi. Ol döwlet Baştutanymyzyň Owaganystana resmi saparynyň çäklerinde boldy.
Birek-birege ynanyşmak we düşünişmek esasynda geçirilen gepleşikleriň barşynda Prezidentler Gurbanguly Berdimuhamedow we Mohammad Aşraf Gani ozal gazanylan ikitaraplaýyn ylalaşyklaryň durmuşa geçirilişine we özara peýdaly gatnaşyklary mundan beýläk-de ösdürmek üçin bar bolan mümkinçiliklere ähmiýet bermek bilen türkmen-owgan hyzmatdaşlygynyň meseleleriniň giň toplumyny ara alyp maslahatlaşdylar.
Ikitaraplaýyn esasda bolşy ýaly, abraýly halkara guramalarynyň çäklerinde üstünlikli ösdürilýän türkmen-owgan gatnaşyklaryna ýokary baha bermek bilen, döwlet Baştutanymyz döwletara gatnaşyklarda söwda-ykdysady, ýangyç-energetika we ulag pudaklaryna möhüm ornuň degişlidigini belledi. Şunuň bilen baglylykda Türkmenistan-Owganystan-Pakistan-Hindistan gaz geçirijisiniň gurluşygynyň taslamasyny durmuşa geçirmek boýunça alnyp barylýan işlere aýratyn ähmiýet berildi. Bu giň möçberli taslamanyň durmuşa geçirilmegi diňe bir oňa gatnaşyjy ýurtlaryň däl, eýsem tutuş sebitiň döwletleriniň durmuş-ykdysady ösüşine oňaýly täsirini ýetirer. Ulag-aragatnaşyk pudagyndaky hyzmatdaşlyk barada aýdylanda bolsa, bu babatda Türkmenistan-Owganystan-Täjigistan demir ýolunyň gurluşygy has-da ähmiýetlidir.
Elektroenergetika pudagyndaky hyzmatdaşlyk türkmen-owgan gatnaşyklarynyň ileri tutulýan ugurlary hökmünde görkezildi. Mälim bolşy ýaly, Türkmenistanda öndürilýän elektrik energiýasy Owganystanyň demirogazyk sebitlerine ýeňillikli şertlerde ugradylýar. Degişli düzümiň desgalarynyň gurluşygynyň tamamlanmagy bilen, goňşy ýurda ugradylýan elektrik energiýasynyň möçberleri has-da artar.
Türkmen halkynyň we goňşy owgan halkynyň parahatçylykly hem-de abadan durmuş babatdaky garaýyşlary umumydyr diýip bellemek bilen, hormatly Prezidentimiz Gurbanguly Berdimuhamedow ýurdumyzyň Owganystanyň durmuş-ykdysady we medeni taýdan ösmegine hemmetaraplaýyn goldaw berjekdigini nygtady. Şunuň bilen baglylykda, ýakyn geljekde Türkmenistan goňşy döwletleriň serhetýaka welaýatlarynda durmuş maksatly birnäçe desgalary gurmagy we olary elektrik energiýasy bilen üpjün etmegi meýilleşdirýär. Bu babatda Hyrat welaýatynda şu aýyň başynda türkmen gurluşykçylarynyň tagallasy bilen gurluşygyna badalga berlen çaga dogrulýan öýi mysal getirmek bolar.
Duşuşygyň barşynda döwlet Baştutanymyz we Owganystan Yslam Respublitkasynyň Prezidenti ozal gazanylan ylalaşyklaryň ýerine ýetirilişini, iki goňşy ýurduň we halklaryň bähbidine laýyk gelýän türkmen-owgan hyzmatdaşlygynyň möhüm ugurlaryny we geljekki ösüşini ara alyp maslahatlaşdylar. Söwda-ykdysady pudakda türkmen-owgan gatnaşyklaryny giňeltmek barada aýtmak bilen, iki ýurduň Liderleri medeni-gumanitar ulgamdaky däp bolan hyzmatdaşlygy ösdürmegiň zerurdygyny bellediler.
Soňra gepleşikler iki ýurduň resmi wekiliýetleriniň agzalarynyň gatnaşmagynda giňişleýin düzümde dosam edýär.


text:
Pakistanyň öňki premýer-ministri Nawaz Şarif 9-njy awgustda Rawalpindide geçirilen ýörişde eden çykyşynda, özüniň yglan edilmedik girdejileri sebäpli wezipeden çetleşdirilmegi hakynda Baş suduň geçen aýda çykaran kararynyň “ses berijilere zarba” urýandygyny aýtdy.
Şarif bu çykyşy bilen suduň karyny ilkinji gezek köpçüligiň öňünde kommentirledi. Şarif ýurtda syýasy täsiriniň gowşamandygyny görkezmek üçin Yslamabatdan öz dogduk regiony Lahora ýöriş geçirýär.
“Maňa üçünji wezipe möhletimi tamamlamaga mümkinçilik berilmedi” diýip, Şarif aýtdy.
Şarif öz tarapdarlaryny “kanunyň hökmurowanlygy” üçin aýaga galmaga çagyrdy we 70 ýyllyk taryhynda möhletiň ýarysy çemesini harbylaryň dolandyrmagyndaky ýurtda saýlanan hökümet baştutanlaryndan hiç biriniň öz wezipesinde möhleti gutarýança saklanmandygynyň sebäpleri barada diskussiýa geçirmegi isleýändigini aýtdy.


text: Ajaýyp ösüş-özgerişleri bilen hal- kara abraýy barha belende galýan Türkmenistan döwletimiz dünýäde parahatçylygy, howpsuzlygy we durnuklylygy gazanmaga ýardam edýän BMG bilen netijeli gatnaşyklary has-da berkidýär, Bu ýagdaý ýurdumyzyň giň halkara hyzmatdaşlyk- ugruna çuň eýerýändiginiň aýdyň beýanydyr, Ýakynda Türkmenistanyň BMG-niň gender deňligi, şeý- le hem zenanlaryň hukuklaryny we mümkinçiliklerini giňeitmek boýunça edarasynyň Ýerine ýetiriji geňeşiniň agzalygyna saýlanylandygy barada Nýu-Ýorkdan gelip gowşan hoş habar biziň ýurdumyža, Arkadag Prezidentimize bolan buýsanjymyzy has- d


text:
Ministrler Kabinetiniň we Döwlet howpsuzlyk geňeşiniň bilelikdäki mejlisi
2017-nji ýylyň 28-nji aprelinde Ministrler Kabinetiniň we Döwlet howpsuzlyk geňeşiniň bilelikdäki mejlisinde döwlet syýasatynyň ileri tutulýan wezipelerine hem-de käbir resminamalarynyň taslamalaryna garaldy.
Mejlisde hususy kärhanalaryň we telekeçilik işlerini alyp barýan aýry-aýry şahsy taraplaryň işlerine degerli gözegçilik etmek boýunça geçirilýän barlagyň netijeleri barada habar bertldi. Onuň netijeleri boýunça Türkmenistanyň Administratiw hukuk bozulmalary hakynda Kodeksine degişli goşmaçalary girizmek, şeýle hem döwlete degişli däl ulgamda edara görnüşli we şahsy taraplaryň işini kämilleşdirmäge gönükdirilen kadalaşdyryjy-hukuk namalarynyň birnäçesini işläp taýýarlamak we tassyklamak hakynda teklipler beýan edildi.
Ýurdumyzyň ýangyç-energetika toplumynyň dürli ulgamlaryndaky işleriň ýagdaýy hem-de iri maýa goýum taslamalaryň ilerledilişi barada, şeýle hem ýurdumyzyň ilatyny, kärhanalaryny we guramalaryny tebigy gaz bilen üpjün etmäge degişli kadalaşdyryjy resminamalary kämilleşdirmek maksady bilen alnyp barylýan işler barada habar berildi.
Döwlet Baştutanymyz önümçilik we durmuş ulgamlaryna tygşytlaýjy kämil tehnologiýalary hem-de tebigy gazyň sarp edilişini hasaba almagyň halkara ölçeglerine laýyk gelýän ulgamlaryny giňden ornaşdyrmak babatda anyk tabyşryklary berdi.
Balkan welaýatynyň Garabogaz şäherinde öň hereket eden deňiz portunyň ornunda döwrebap desgany gurmak işi bu ýerde kuwwaty ýylda 1 million 155 müň tonna karbamide barabar bolan täze himiýa zawodyny gurmak boýunça giň möçberli taslamany amala aşyrmagyň çäklerinde göz öňünde tutuldy. Kärhananyň işe girizmegi bilen, onuň öndürýän önümlerini deňiz ýoly arkaly daşary ýurtlara ibermek meýilleşdirilýär. Geljekki portda bir gije-gündiziň dowamynda 3 müň 500 tonna çenli ýüki ibermek mümkinçiligi dörär.
Döwlet Baştutanymyzyň garamagyna Ýapyk binalarda we söweş sungaty boýunça V Aziýa oýunlarynyň nyşanlary we şekilleri we ýerleşdirilen dokma önümleriniň nusgalary hödürlenildi. Aziada-2017-niň nyşanlaryny taýýarlamak boýunça işler barada habar aýdyldy, ol nyşanlar ulag serişdelerini, uçarlary, ýaryşlara gatnaşyjylara we myhmanlara hyzmat etmäge niýetlenen beýleki ulag serişdelerini bezär.
Döwlet Baştutanymyz hasabaty diňläp, täze gurulýan awtomobil ýollaryna göwnejaý hyzmat etmek, ýolagçylary we ýükleri, şol sanda halkara ýüklerini daşamagyň hilini döwrüň talabyna laýyk getirmek üçin zerur işleri görmegi tabşyrdy.
1-nji maýda Aşgabat şäherinde geçiriljek «Merkezi Aziýa+Ýaponiýa» hyzmatdaşlygynyň altynjy mejlisini geçirmäge görülýän taýýarlyk barada habar berildi.
2-4-nji maý aralygynda öý hojalyk harytlarynyň halkara sergisini geçirmäge görülýän taýýarlyk işlei barada aýdyldy. 4-nji maýda geçirilmegi meýilleşdirilýän türkmen-palestin işewürler maslahatyna taýýarlyk işleri barada aýdyldy.
Türkmen bedewiniň baýramy mynasybetli paýtagtymyzda we ýurdumyzyň sebitlerinde geçirilýän medeni çäreler, şeýle hem milli senenamadaky umumy halk baýramçylyklary we şanly seneler, olara gabatlanan durmuş-medeni maksatly desgalaryň açylmagy mynasybetli maý aýynda meýilleşdirilen dabaralaryň maksatnamasy hakynda habar berildi.
16-njy maýda Aşgabatda Dünýä Türkmenleriniň ynsanperwer birleşiginiň XX maslahatyna görülýän taýýarlyk barada habar berildi.
Daňdanakan şäher galasynda türkmen arheologlary tarapyndan täzeden geçirilen gözlegler netijesinde örän ussatlyk bilen ýasalan türkmen alabaýynyň heýkeljigi ýüze çykaryldy. Şeýle hem Seljuklar döwletinde metaldan ýasalan önümleriň sungatynyň ösendigine şaýatlyk edýän beýleki tapyndylar tapyldy.
Türkmenistanyň Jemagat hojalygy ministrliginiň buýurmagynda 2 müň orunlyk Jemagat hojalygy institutyň täze binalar we desgalar toplumynyň gurluşyk işleriniň güýçli depginde alnyp barylýandygyny habar berdi. Häzirki wagtda gurluşyk-gurnama işleri doly tamamlanyp, mermer bilen örtmek, enjamlary ornaşdyrmak hem-de ýanaşyk ýerleri abadanlaşdyrmak işleri alnyp barylýar. 2017-2018-nji okuw ýylynda instituta bu hünär ugry boýunça talyblary kabul etmek göz öňünde tutulýar. Okuwlar tölegli esasda amala aşyrylar.
Kanunçylyk namalarynyň birnäçesiniň, şol sanda edara ediş önümçiligi, hukuk kadalary, alyjylar jemgyýetleri, erkin ykdysady zolaklar, hemaýatkärlik, haýyr-sahawat, muzeýler we muzeý işi, ekologiýa howpsuzlygy, pagtaçylyk, konsullyk gullugynyň işleri we beýlekiler baradaky kanunçylyk namalaryny taýýarlamak işleri dowam etdirilýändigi habar berildi.
Mejlisde paýtagtymyzda we welaýatlardaky işleriň ýagdaýy barada habar berildi. Döwlet Baştutanymyz “Türkmenistanda 2017-nji ýylda gant şugundyryny öndürmek hakyndaky” karara gol çekip, ony ýerine ýetirmek boýunça wise-premýere anyk tabşyryklary berdi.
Soňra Döwlet howpsuzlyk geňeşiniň agzalary – harby we hukuk goraýjy edaralaryň ýolbaşçylary geçirilýän işler barada hasabatlar bilen çykyş etdiler. Hukuk goraýjy edaralardaky işleriň ýagdaýy we döwlet Baştutanymyzyň ozal beren tabşyryklarynyň ýerine ýetirilişi barada habar aýdyldy.
Türkmenistanyň Döwlet habarlar agentligi


text:
Iňlis milýarder Joe Lewis dynç almak üçin Marmarise geldi
Lewisiň 150 million dollarlyk “Awiwa” atly ýahtasy ilki Hisarönü aýlagyndaky Kisebükü kiçi aýlagyna geldi
Britaniýanyň iň baý 5-nji adamy Joe Lewis dynç almak üçin Mugla welaýatynyň Marmaris etrabyna geldi.
77 ýaşyndaky milýarder Lewis gyzy Wiwienne Lewis we agtyklary bilen birlikde düýn Marmaris adasyna geldi.
Lewisiň 150 million dollarlyk “Awiwa” atly ýahtasy ilki Hisarönü aýlagyndaky Kisebükü kiçi aýlagyna geldi.
Lewisiň gyzy we agtyklary bilen Göjek we Rodos aýlaglaryna hem barmagyna garaşylýar.


text:
OPEC ýurtlary «Brentiň» bahasynyň 60 dollardan geçmegini islemeýärler — Eýranyň nebit ministri
OPEC agzalary «Brent» söwda belgili nebitiň bahasynyň 60 dollardan geçmegini islemeýärler. Bu barada Eýranyň nebit ministri Bijan Zangane beýan etdi, diýip Iran.ru habar berýär. Onuň belleýşi ýaly, Nebiti eksport ediji döwletleriň guramasynyň agzalary «Brent» söwda belgili nebitiň bahasynyň 60 dollardan geçmegini islemeýärler. «Soňky günlerde nebitiň bahalarynyň birsydyrgyn ýokarlanmagy OPEC we oňa girmeýän döwletlerde önümçiligiň çäklendirilmegi hem-de az...


text:
2016-njy ýylyň 24-nji noýabrynda hormatly Prezidentimiz Gurbanguly Berdimuhamedow Ministrler Kabinetiniň giňişleýin mejlisini geçirdi. Onda ýurdumyzyň we jemgyýetimiziň durmuşyna degişli derwaýys meseleleriň birnäçesine, şeýle hem käbir resminamalaryň taslamalaryna seredildi. Mejlise ýurdumyzyň Mejlisiniň wekilleri, welaýatlaryň we Aşgabat şäheriniň häkimleri, ýokary okuw mekdepleriniň rektorlary, ministrlikleriň we pudak edaralarynyň, köpçülikleýin habar beriş serişdeleriniň ýolbaşçylary çagyryldy.
Milli Liderimiz mejlisiň gün tertibine geçip, ilki bilen Mejlisiň Başlygy A.Nurberdiýewa söz berdi. Ol 23-nji noýabrda geçirilen Türkmenistanyň Mejlisiniň bäşinji çagyrylyşynyň nobatdaky on ýedinji maslahatynyň jemleri hakynda habar bilen çykyş etdi. Bu maslahatda “Türkmenistanyň 2017-nji ýyl üçin Döwlet býujeti hakynda” Türkmenistanyň Kanuny hem-de “Türkmenistanyň 2015-nji ýyl üçin Döwlet býujetiniň ýerine ýetirilişi hakynda” Mejlisiň Karary, döwlet syýasatynyň ileri tutulýan ugurlaryna laýyklykda işlenip taýýarlanan täze kanunlaryň we kadalaşdyryjy-hukuk namalaryň birnäçesi kabul edildi.
Bellenilişi ýaly, geljek ýyl üçin Döwlet býujeti, ilkinji nobatda, milli ykdysadyýetiň durnukly ösüş depginlerini saklamaga, iri maýa goýum taslamalaryny amala aşyrmaga, ähli ugurlarda innowasion tehnologiýalary, ylmyň we tehnikanyň soňky gazananlaryny giňden ornaşdyrmaga, döwlet çykdajylarynyň ýokary netijeliligini üpjün etmäge hem-de umuman, türkmenistanlylaryň durmuş derejesini ýokarlandyrmaga gönükdirilendir.
Kabul edilen kanunlaryň hatarynda “Adalatçy hakynda”, “Türkmenistanyň halk çeper döredijiligi hakynda”, “Azyk howpsuzlygy hakynda” Kanunlar bar.
Milli Liderimiz Gurbanguly Berdimuhamedow habary diňläp, ilatyň abadan durmuşyny üpjün etmegiň, raýatlaryň hukuklaryny we bähbitlerini goramagyň Türkmenistanyň döwlet syýasatynyň baş ugrudygyny belledi. Geçen ýyllarda bolşy ýaly, 2017-nji ýylda hem durmuş syýasaty halkymyzyň hal-ýagdaýyny ýokarlandyrmaga gönükdiriler. Çünki biz saglygy goraýyş, bilim, medeniýet ulgamlaryny kämilleşdirmegiň hem-de durmuş hyzmatlarynyň beýleki görnüşlerini artdyrmagyň esasynda adam mümkinçiliklerini ösdürmek üçin şertleri döretmegi maksat edip goýýarys diýip, döwlet Baştutanymyz belledi.
Esasy maliýe resminamasy ýurdumyzyň ykdysadyýetini ösdürmäge goýlan maýalary ýokary depginler bilen özleşdirmäge, türkmen jemgyýetiniň bähbitleriniň, eziz Watanymyzyň gülläp ösmeginiň bähbidine döwlet durmuşynyň ähli ugurlarynda düýpli özgertmeleri üpjün etmäge gönükdirilendir diýip, hormatly Prezidentimiz aýtdy we “Türkmenistanyň 2017-nji ýyl üçin Döwlet býujeti hakynda” Kanuna guwanç we buýsanç bilen gol çekýändigini belledi.
Ministrler Kabinetiniň Başlygynyň orunbasary, daşary işler ministri R.Meredow Bitarap Türkmenistanyň daşary syýasat strategiýasyny yzygiderli amala aşyrmak babatda DIM-niň alyp barýan işleri, şeýle hem 26-27-nji noýabrda Aşgabatda geçiriljek Durnukly ulag ulgamy boýunça Ählumumy maslahata taýýarlyk görmegiň barşy hakynda hasabat berdi.
Hormatly Prezidentimiz Gurbanguly Berdimuhamedowyň ýolbaşçylygynda ýurdumyz dostlukly gatnaşyklary hem-de netijeli hyzmatdaşlygy ikitaraplaýyn we köptaraplaýyn görnüşde üstünlikli ösdürýär. Goňşy döwletler, şeýle hem dünýäniň beýleki sebitlerinde ýerleşen döwletler bilen syýasy gatnaşyklaryň ýokary derejesi, söwda-ykdysady we medeni- ynsanperwer gatnaşyklaryň okgunly depgini munuň aýdyň subutnamasydyr. Esasy halkara guramalary we düzümleri bilen özara gatnaşyklary berkitmek boýunça hem maksada gönükdirilen işler geçirilýär. Şunda BMG bilen hyzmatdaşlyga aýratyn ähmiýet berilýär.
Soňky ýyllarda ýurdumyzyň halkara häsiýetli çäreleriň, şol sanda iri maslahatlaryň yzygiderli geçirilýän ýerine öwrülmegi Türkmenistanyň parahatçylyk söýüjilik, hoşniýetli goňşuçylyk we özara bähbitli hyzmatdaşlyk ýörelgelerine esaslanan döredijilikli daşary syýasatynyň miwesidir. Şol çäreleriň gün tertibine sebit we dünýä ähmiýetli möhüm meseleler girizilýär.
Şunuň bilen baglylykda, milli Liderimiziň BMG-niň belent münberinden beýan eden hem-de dünýä bileleşiginiň giň goldawyna eýe bolan netijeli başlangyçlarynyň möhümdigi we zerurdygy bellenildi. 2014-nji we 2015-nji ýyllarda Birleşen Milletler Guramasynyň Baş Assambleýasynyň ulag meseleleri boýunça kabut eden iki kararnamasy hem munuň aýdyň tassyklanmasydyr. Şol resminamalaryň esasynda şu hepdäniň ahyrynda Aşgabatda Durnukly ulag ulgamy boýunça Ählumumy maslahat geçiriler. Oňa birnäçe ýurtlaryň döwlet, hökümet we parlament baştutanlary, abraýly halkara guramalarynyň ýolbaşçylary hem-de wekilleri, dünýäniň onlarça döwletlerinden resmi wekiliýetler gatnaşar. Maslahatyň ýokary guramaçylyk derejesini üpjün etmek maksady bilen onuň maksatnamasynyň degişli taslamasy işlenip taýýarlanyldy. Şeýle hem maslahatyň çäklerinde goşmaça çäreleriň birnäçesi meýilleşdirildi.
Hormatly Prezidentimiz Gurbanguly Berdimuhamedow hasabaty diňläp, Garaşsyz, hemişelik Bitarap Türkmenistanyň geljekde hem netijeli halkara hyzmatdaşlyk ugruna eýerip, gyzyklanma bildirýän ähli daşary ýurtly hyzmatdaşlar bilen netijeli gatnaşyklary berkitjekdigini nygtady. Milli Liderimiz bu barada aýdyp, degişli ugurda işleri, şol sanda dürli ugurlarda özara gatnaşyklaryň mümkinçiliklerini amala aşyrmak, ýurdumyzyň ählumumy parahatçylygy, abadançylygy we rowaçlygy üpjün etmäge gönükdirilen döredijilikli başlangyçlaryny durmuşa geçirmek boýunça işleri dowam etmegiň möhümdigini belledi.
Döwlet Baştutanymyz halkara gün tertibiniň strategiki meseleleri, hususan-da, ulag--aragatnaşyk pudagyna degişli meseleler boýunça netijeli hyzmatdaşlygy ösdürmegiň Türkmenistanyň daşary syýasatynyň esasy ugurlarynyň biridigini nygtap, Ählumumy maslahaty geçirmegiň ähmiýetini aýratyn belledi hem-de wise-premýere, DIM-niň ýolbaşçysyna ony geçirmegiň ýokary guramaçylyk derejesini üpjün etmek boýunça zerur bolan ähli çäreleri görmek barada birnäçe anyk görkezmeleri berdi.
Ministrler Kabinetiniň Başlygynyň orunbasary S.Satlykow gözegçilik edýän ulag-aragatnaşyk ulgamynda işleriň ýagdaýy, Döwlet býujetiniň serişdeleriniň ulanylyşy, ýurdumyzyň üstaşyr-ulag kuwwatyny artdyrmak, bu ugurda möhüm taslamalary amala aşyrmagyň barşy, transmilli ýollaryň mümkinçiliklerini peýdalanmak hem-de sebit we sebitara ýük daşamagyň we ýolagçy gatnatmagyň möçberini artdyrmak boýunça döwlet Baştutanymyzyň tabşyryklarynyň ýerine ýetirilişi barada habar berdi.
Hormatly Prezidentimiz Gurbanguly Berdimuhamedow hasabaty diňläp, ulag we aragatnaşyk pudaklaryny ösdürmegiň maksatnamalaryny yzygiderli amala aşyrmagyň hem-de bu ulgamlaryň öňünde goýlan wezipeleri çözmäge oýlanyşykly çemeleşmegiň möhümdigini belledi. Milli Liderimiz Türkmenistanda yklymyň möhüm söwda ýollarynyň kesişýän ýerinde kuwwatly üstaşyr merkezi döretmek barada aýdyp, demir ýollarynyň we awtobanlaryň, deňiz we howa menzilleriniň gurulmagynyň hem-de döwrebaplaşdyrylmagynyň munuň aýdyň subutnamasydygyny belledi. Döwlet Baştutanymyz täze tehnologiýalary yzygiderli ornaşdyrmagyň, ulag ulgamyny batly depginler bilen ösdürmek üçin daşary ýurtly hyzmatdaşlar bilen tejribe alyşmagyň möhümdigini nygtap, bu babatda wise-premýere birnäçe anyk görkezmeleri berdi.
Soňra Ministrler Kabinetiniň Başlygynyň orunbasary Ý. Kakaýew ýangyç-energetika toplumynda birnäçe iri maýa goýum taslamalaryny durmuşa geçirmegiň barşy, şeýle hem döwlet Baştutanymyzyň ozal beren tabşyryklaryny, şol sanda nebitgaz we geologiýa puldaklarynyň düzümleýin bölümleriniň işleriniň netijeliligini ýokarlandyrmak üçin Döwlet býujetiniň serişdeleriniň ulanylyşy boýunça beren tabşyryklaryny ýerine ýetirmek maksady bilen görülýän çäreler barada hasabat berdi.
Hormatly Prezidentimiz Gurbanguly Berdimuhamedow hasabaty diňläp, döwletimiziň ägirt uly uglewodorod kuwwatyny has doly amala aşyrmaga, gyzyklanma bildirýän taraplar bilen özara bähbitli gatnaşyklary işjeňleşdirmäge gönükdirilen energetika strategiýasyny durmuşa geçirmegiň esasy ugurlaryna ünsi çekdi.
Döwlet Baştutanymyz bu ulgamda öňde goýlan ähli wezipeleri çözmäge örän oýlanyşykly, toplumlaýyn çemeleşmegiň wajypdygyny nygtady hem-de wise-premýere ýurdumyzyň nebithimiýa we gazy gaýtadan işleýän senagatyny ösdürmek boýunça işleri has-da ýygjamlaşdyrmaga, öňdebaryjy innowasion tehnologiýalary, häzirki zaman tehnikalary ornaşdyrmagyň esasynda ýangyç-energetika toplumynyň düzümini depginli döwrebaplaşdyrmaga degişli birnäçe görkezmeleri berdi.
Soňra Ministrler Kabinetiniň Başlygynyň orunbasary B.Ereşow gözegçilik edýän ulgamlaryndaky işleriň ýagdaýy, olaryň önümçilik binýadyny pugtalandyrmak, içerki we daşarky bazarlarda bäsleşige ukyply senagat önümleriniň çykarylýan möçberlerini artdyrmak boýunça geçirilýän çäreler barada hasabat berdi. Döwlet býujetiniň serişdeleriniň özleşdirilişi barada hem habar berildi.
Hormatly Prezidentimiz Gurbanguly Berdimuhamedow hasabaty diňläp, senagat pudagynda kabul edilen pudaklaýyn ösüş maksatnamalaryny üstünlikli durmuşa geçirmegiň, innowasion tehnologiýalary hem-de öňdebaryjy işläp taýýarlamalary ornaşdyrmagyň esasynda pudak düzümini döwrebaplaşdyrmagyň wajypdygyny belledi. Döwlet Baştutanymyz eksport ugurly önümçilik ulgamynda senagat toplumynyň netijeliligini ýokarlandyrmagyň möhümdigini aýtdy. Ýurdumyzyň dokma we himiýa pudagy hem, gurluşyk serişdelerini öndürýän önümçilik hem bu babatda uly kuwwata eýedir. Şunuň bilen baglylykda, milli Liderimiz ýurdumyzda öz elektron senagatymyzy çalt döretmegiň ähmiýetini aýratyn belläp, wise-premýere öňde goýlan wezipeleri çözmek üçin bar bolan mümkinçiliklerden netijeli peýdalanmak babatda anyk tabşyryklary berdi.
Ministrler Kabinetiniň Başlygynyň orunbasary B.Hojamämmedow gözegçilik edýän düzümlerinde işleriň ýagdaýy hem-de ýurdumyzyň ykdysadyýetinde özara hasaplaşyklary düzgünleşdirmek boýunça Türkmenistanyň Prezidentiniň beren tabşyryklarynyň ýerine ýetirilişi barada hasabat berdi. Şeýle hem maliýe-bank ulgamynyň, salgyt we statistika edaralarynyň işlerini has-da kämilleşdirmek boýunça görülýän çäreler barada habar aýdyldy.
Wise-premýer şeýle hem Döwlet býujetiniň ýerine ýetirilişi barada hasabat berdi. Habar berlişi ýaly, deslapky netijelere görä, ähli pudaklar boýunça oňyn görkezijiler bellenilýär, bu bolsa türkmen Lideriniň alyp barýan ykdysady ösüş strategiýasynyň netijeleridir.
Döwlet Baştutanymyz Gurbanguly Berdimuhamedow hasabaty diňläp, meýilnamadaky wezipeleriň hem-de milli özgertmeler maksatnamalarynda göz öňünde tutulan çäreleriň bellenen möhletlerde ýerine ýetirilmeginiň wajypdygyny aýtdy. Milli Liderimiz ähli ministrlikleriň we pudak edaralarynyň býujet serişdelerini maksadalaýyk peýdalanyşyna gözegçiligi güýçlendirmegiň zerurdygyny belledi.
Şeýle hem ýakynlaşyp gelýän Täze ýyl baýramy bilen baglylykda, 20-nji dekabra çenli aýlyk iş haklaryny, pensiýalary, döwlet kömek pullaryny we talyp we diňleýji haklaryny tölemek babatdaky meselelere bu ýere ýygnananlaryň ünsi çekildi. Hormatly Prezidentimiz degişli ýolbaşçylara bu tabşyrygyň ýerine ýetirilişine gözegçilik etmegi tabşyrdy.
Soňra Türkmenistanyň Ministrler Kabinetiniň Başlygynyň orunbasary B.Atdaýew gözegçilik edýän söwda ulgamynyň düzümlerindäki işler, bu ulgamy ösdürmäge gönükdirilen býujet serişdeleriniň peýdalanylyşy barada hasabat berdi.
Wise-premýer döwlet Baştutanymyzyň ozal beren tabşyryklarynyň ýerine ýetirilişi barada hasabat berip, şu ýylyň 1-nji dekabrynda German ykdysadyýetiniň gününi geçirmäge taýýarlyk görlüşi barada habar berdi. Bellenilişi ýaly, bu çärä ýurdumyzyň käbir ministrlikleriniň we pudak edaralarynyň ýolbaşçylarynyň hem-de esasy hünärmenleriniň, şeýle hem Germaniýa Federatiw Respublikasynyň döwlet edara-guramalarynyň iri kompaniýalarynyň wekilleri gatnaşar.
Milli ykdysadyýetimiziň esasy pudaklaryna öňdebaryjy tejribäni hem-de häzirki zaman innowasion tehnologiýalary giňden ornaşdyrmak boýunça milli Liderimiziň amala aşyrýan uly möçberli işleri dünýäniň işewür jemgyýetçiliginiň, özara bähbitli işewür aragatnaşyklary ýola goýmaga we ösdürmäge öz gyzyklanmalaryny beýan edýän daşary ýurtlaryň iri kompaniýalarynyň we maýadarlarynyň barha köp ünsüni çekýär. Şeýle çäreler söwda-ykdysady ulgamda daşary ýurtly hyzmatdaşlar bilen uzakmöhletli gatnaşyklaryň esasy ugurlaryny ýüze çykarmaga ýardam edýär.
Milli Liderimiz Gurbanguly Berdimuhamedow hasabaty diňläp, Germaniýa Federatiw Respublikasy bilen ýola goýlan netijeli gatnaşyklaryň ýygjamlaşdyrylmagynyň häzirki wagtda Türkmenistanyň alyp barýan Ýewropanyň öňdebaryjy döwletleri bilen uzakmöhletli, deňhukukly hyzmatdaşlygy ýola goýmaga gönükdirilen daşary syýasatynyň strategiki ugurlarynyň biri bolup durýandygyny nygtady.
Bellenilişi ýaly, dürli derejelerde yzygiderli esasda geçirilýän duşuşyklar Türkmenistanyň hem-de GFR-iň netijeli gatnaşyklary hemmetaraplaýyn pugtalandyrmaga mundan beýläk-de eýermäge uly gyzyklanmasynyň aýdyň subutnamasydyr. Şol duşuşyklaryň her biri anyk netijelere gönükdirilen döwletara gatnaşyklarynyň esasy meseleleri boýunça ynam bildirilýän pikir alyşmalara öwrülýär. Soňky ýyllarda Türkmenistanyň we Germaniýanyň ýokary ýolbaşçylarynyň arasynda ynanyşmagyň hem-de özara hormat goýmagyň ýola goýlan ýokary derejesi hem örän giň ugurlar boýunça hyzmatdaşlygy diwersifikasiýalaşdyrmak üçin meýdançanyň döredilmegine umumy, ylalaşylan çemeleşmeleri işläp taýýarlamaga gönüden-göni hyzmat edýär.
Häzir biziň ýurtlarymyz bilelikde işlemegiň baý tejribesini hem-de döwlet ösüşiniň öňde duran ilkinji derejeli wezipeleri nazara alnyp, hormat goýmak we özara ynanyşmak esasynda ýola goýulýan hyzmatdaşlygyň täze görnüşlerini kesgitlemäge oýlanyşykly çemeleşýändiklerini görkezýär. Şunuň bilen baglylykda, hormatly Prezidentimiz Gurbanguly Berdimuhamedow Türkmenistanda, ilkinji nobatda, milli ykdysadyýeti diwersifikasiýalaşdyrmaga we senagatlaşdyrmaga, täze pudaklary döretmäge, ýokary hilli hem-de eksporta niýetlenen önümleriň giň görnüşlerini çykarmaga gönükdirilen özgertmeleriň Türkmenistanda amala aşyrylýan sebit we halkara ähmiýetli taslamalary durmuşa geçirmäge işjeň gatnaşýan Ýewropanyň meşhur kompaniýalary hem-de maliýe düzümleri bolan german hyzmatdaşlary bilen özara gyzyklanma döredýän gatnaşyklar üçin örän giň mümkinçilikleri açýandygyny belledi.
Türkmenistan ykdysady ösüşiniň durnukly ýokary depginini hem-de sazlaşykly içerki ösüşiň oňyn ýagdaýyny saklaýar. Bu bolsa ykdysady we serişde kuwwaty bilen bir hatarda ýurdumyzy daşary ýurtlaryň, hususan-da, Germaniýanyň işewürligi üçin örän özüne çekiji edýär diýip, döwlet Baştutanymyz nygtady. GFR-yň işewür toparlary daşary ýurt işewürligi üçin has amatly ýagdaý döredilen geljegi uly türkmen bazarynda özleriniň bolmagyny giňeltmek baradaky meýilleri barada ençeme gezek beýan etdiler hem-de öz türkmen hyzmatdaşlary bilen iň oňat öňdebaryjy tejribäni we innowasion işläp taýýarlamalary paýlaşýar.
Hormatly Prezidentimiz Gurbanguly Berdimuhamedow ägirt uly kuwwaty nazara alnyp, söwda-ykdysady ulgamda türkmen-german özara hereketleriniň uly geljegini belläp, German ykdysadyýetiniň gününiň geçirilmeginiň özara gyzyklanma döredýän möhüm ugurlaryň ählisinde özara bähbitli hyzmatdaşlygy ösdürmäge has-da uly itergi berjekdigine hem-de iki dostlukly ýurduň döwlet we telekeçilik düzümleriniň arasynda göni gatnaşyklaryň ýola goýulmagyna ýardam berjekdigine ynam bildirdi. Şunuň bilen baglylykda, milli Liderimiz wise-premýere bu işewür forumy ýokary guramaçylyk derejesinde geçirmek babatda anyk görkezmeleri berdi.
Soňra Ministrler Kabinetiniň Başlygynyň orunbasary G.Mämmedowa milli senenamamyzdaky şanly senelere – Bitaraplyk gününe we Täze ýyl baýramyna gabatlanyp geçiriljek baýramçylyk çärelerine taýýarlyk görlüşi hakynda hasabat berdi.
Bitaraplyk güni mynasybetli tutuş ýurdumyzda dabaralar ýaýbaňlandyrylar—sergi we kinokonsert merkezlerinde, muzeýlerde hem-de kitaphanalarda baýramçylyk duşuşyklaryny, döredijilik bäsleşiklerini, konsertleri guramak bellenildi, bilim edaralarynda dabaraly çäreler, açyk sapaklar we olimpiadalar, Ylymlar akademiýasynda bolsa ylmy-amaly maslahatlar we beýleki çäreler geçiriler.
12-nji dekabrda paýtagtymyzda dabaralar däp bolşy ýaly, Bitaraplyk binasyna gül desselerini goýmak çäresinden başlanar, Maslahatlar köşgünde medeniýet we sungat işgärleriniň gatnaşmagynda döwlet konserti geçiriler.
Şeýle hem Täze ýyly mynasyp garşylamak boýunça taýýarlyk işleri dowam edýär. Baýramçylyk çykyşlary we beýleki döredijilik çäreleri Täze ýylyň öň ýanynda paýtagtymyzyň hem-de welaýatlaryň merkezi meýdançalarynda we medeni merkezlerinde geçiriler. Ýurdumyzyň baş arçasy “Älem” medeni-dynç alyş merkeziniň öňündäki meýdançada oturdylar.
Şeýle hem Daşoguz şäheriniň 2016-njy ýylda Garaşsyz Döwletleriň Arkalaşygynyň medeni paýtagty diýlip yglan edilmegi mynasybetli 6-7-nji dekabrda geçiriljek jemleýji çäreler hakynda hasabat berildi. Bu halkara medeni foruma GDA-nyň Ýerine ýetiriji komitetiniň, “Mir” döwletara teleradiokompaniýasynyň wekilleri, Arkalaşyga girýän ýurtlaryň medeniýet we sungat işgärleri gatnaşarlar. Ýylyň jemlerini jemlemek boýunça dabaraly çäre hem-de GDA gatnaşýan ýurtlaryň sungat ussatlarynyň jemleýji baýramçylyk konserti Daşoguz şäheriniň Ruhyýet köşgünde geçiriler.
Wise-premýer şeýle hem Döwlet býujetinden medeniýet ulgamyny ösdürmäge goýberilýän maliýe serişdeleriniň rejeli ulanylyşyna gözegçiligiň amala aşyrylyşy barada habar berdi.
Hormatly Prezidentimiz hasabaty diňläp, dekabr aýynda halkymyz we ýurdumyz üçin ähmiýeti uly bolan baýramçylyklaryň bellenilýändigini belledi. Şunuň bilen baglylykda, milli Liderimiz Türkmenistanyň Bitaraplyk gününi we Täze ýyl baýramyny bellemäge örän jogapkärli çemeleşmegiň möhümdigini aýtdy. Ähli dabaralar örän gyzykly bolup, türkmenistanlylaryň we paýtagtymyzyň myhmanlarynyň hakydasynda hemişelik galar ýaly geçirilmelidir diýip, milli Liderimiz baýramçylyklary guramaga döredijilikli çemeleşip, olary ýokary çeperçiligi, özboluşlylygy, milli öwüşginliligi bilen tapawutlanýan ýatdan çykmajak wakalar we çäreler bilen baýlaşdyrmak barada anyk görkezmeleri berdi.
Hormatly Prezidentimiz Gurbanguly Berdimuhamedow ýurdumyzyň baş arçasyndaky yşyklary ýakmak dabarasyny 23-nji dekabrda geçirmegi tabşyrdy.
Döwlet Baştutanymyz Gurbanguly Berdimuhamedow 2016-njy ýylda GDA-nyň medeni paýtagty bolan Daşoguzda jemleýji çäreleri ýokary guramaçylyk derejesinde geçirmegiň möhümdigine ünsi çekdi. Milli Liderimiz halkymyzyň köpasyrlyk baý taryhy-medeni, binagärlik we şähergurluşyk mirasyna eýedigini belledi. Bu gadymy mirasy aýawly saklamak we düýpli öwrenmek döwlet syýasatynyň möhüm ugurlarynyň biridir, Köneürgenç taryhy-medeni goraghanasynda geçirilýän işler munuň subutnamasydyr. Daşoguz topragynda geçirilen çäreler halkymyzyň ruhy gymmatlyklaryny baýlaşdyrmakda, medeni mirasymyzy, özboluşly däp-dessurlarymyzy aýawly saklamakda we dünýä ýaýmakda möhüm orun eýelemelidir.
Soňra Ministrler Kabinetiniň Başlygynyň orunbasary, Türkmenistanyň Prezidentiniň Diwanynyň we Ministrler Kabinetiniň iş dolandyryjysy Ş.Durdylyýew Aşgabat şäherini abadanlaşdyrmak boýunça geçirilýän işler hem-de merkezi we ýerli býujetiň serişdeleriniň ulanylyşy barada hasabat berdi.
Wise-premýer, hususan-da, häzirki wagtda paýtagtymyzy ösdürmegiň Baş meýilnamasyna laýyklykda, ýaşaýyş jaý toplumlaryny abadanlaşdyrmak, jaýlary abatlamak, energiýa üpjünçiligini gowulandyrmak, ýanaşyk ýerleri abadanlaşdyrmak we bagy-bossanlyga öwürmek boýunça işleriň dowam edýändigini habar berdi. Ähli jogapkär düzümler bilen bilelikde ýol-ulag düzümini kämilleşdirmek boýunça işler dowam edýär.
Ýurdumyzyň baş şäherini öňümizdäki baýramçylyklara – Bitaraplyk gününe hem-de Täze ýyl baýramyna taýýarlamak boýunça görülýän çäreler barada hem hasabat berildi. Şol baýramçylyklar mynasybetli Aşgabatda paýtagtymyzyň ýaşaýjylary hem-de köpsanly myhmanlar üçin medeni-köpçülikleýin çäreleriň ençemesi meýilleşdirildi.
Döwlet Baştutanymyz özygtyýarly Türkmenistany durmuş-ykdysady taýdan ösdürmegiň giň möçberli maksatnamalaryny yzygiderli durmuşa geçirmegiň, paýtagtymyzy hem-de ýurdumyzyň ähli şäherlerini we obalaryny abadanlaşdyrmagyň möhümdigini belläp, wise-premýere täze taryhy eýýamda ägirt uly üstünlikleriň özboluşly görkezijisine öwrülen, okgunly ösýän Aşgabadyň keşbini has-da gowulandyrmak boýunça alnyp barylýan işleri berk gözegçilikde saklamagy tabşyrdy.
Milli Liderimiz ýetip gelýän, hemmeleriň sabyrsyzlyk bilen garaşýan nurana baýramçylyklaryna hemmetaraplaýyn taýýarlyk görmegiň möhümdigini aýdyp, türkmen paýtagtyny baýramçylyk lybasyna beslemek hem-de işlenip taýýarlanylan medeni maksatnamanyň çäklerinde öňümizdäki dabaralary ýokary derejede guramak üçin ähli şertleri üpjün etmek meselelerine örän jogapkärli çemeleşmegiň zerurdygyny belledi.
Soňra Ministrler Kabinetiniň Başlygynyň orunbasary R.Bazarow ýurdumyzyň welaýatlarynda möwsümleýin oba hojalyk işleriniň alnyp barlyşy barada hasabat berdi. Wise-premýer häzirki wagtda güýzlük bugdaýa ideg etmek, şol sanda ekinlere ösüş suwuny tutmak, mineral dökünler bilen iýmitlendirmek, haşal otlara garşy göreşmek işleriniň alnyp barylýandygyny aýtdy. Şunuň bilen birlikde, gowaça meýdanlarynda galan pagta hasylyny ýygnap almak, pagta arassalaýjy kärhanalarda çig maly gaýtadan işlemek işleri dowam edýär, pagtaçylar bilen özara hasaplaşyklar geçirilýär.
Wise-premýer ýurdumyzda her ýyl noýabr aýynyň soňky ýekşenbesinde bellenilýän Hasyl toýuna taýýarlyk görlüşi barada hasabat berip, öňümizdäki dabaralaryň meýilnamasy barada habar berdi.
Hormatly Prezidentimiz Gurbanguly Berdimuhamedow hasabaty diňläp, daşky gurşawy goramak meselesine aýratyn üns bermek arkaly suw we ýer serişdelerinden rejeli peýdalanmak babatda birnäçe görkezmeleri berdi.
Döwlet Baştutanymyz Hasyl toýy barada durup geçip, täze taryhy eýýamda bu ajaýyp baýramçylygyň türkmen ekerançylarynyň—hasyl ussatlarynyň egsilmez zehinini hem-de zähmetsöýerligini, mähriban topragymyzyň sahawatlylygyny alamatlandyrýandygyny, döwletimiziň oba zähmetkeşleri we tutuş obasenagat toplumyny ösdürmek boýunça hemmetaraplaýyn alada edýändiginiň aýdyň subutnamasy bolup durýandygyny belledi. Şunuň bilen baglylykda, hormatly Prezidentimiz paýtagtymyzda hem-de ýurdumyzyň ähli künjeklerinde giňden belleniljek Hasyl toýuna ýokary guramaçylyk derejesinde taýýarlyk görmek babatda anyk tabşyryklary berdi.
Soňra Ministrler Kabinetiniň Başlygynyň orunbasary S.Toýlyýew gözegçilik edýän düzümlerindäki işleriň ýagdaýy, býujet serişdeleriniň ulanylyşy, hususan-da, bilim ulgamyndaky işleriň ýagdaýy barada hasabat berdi. Şeýle hem şunuň bilen baglylykda, wise-premýer milli Liderimiziň mekdebi üstünlikli tamamlan zehinli ýaşlary daşary ýurtlaryň okuw mekdeplerine döwletiň hasabyna okuwa ibermek meselesini öwrenmek barada beren tabşyrygy boýunça ýerine ýetirilen işler barada habar berdi.
Habar berlişi ýaly, dürli pudaklaryň teklip edýän hünär ugurlaryna zerurlyklary seljerildi we hünärleriň degişli sanawy taýýarlanyldy. Olaryň hatarynda dänelik ekinleriň seleksiýasy we tohumçylygy, halkara marketing, makroykdysadyýet, innowasion ulgamlar, azyk önümlerini öndürmegiň tehnologiýasy we biotehnologiýa, halkara ykdysady hukugy, ykdysadyýet we ulag hojalygyny dolandyryş, önümçilik we logistika, awiasiýa we kosmos inženerçiligi, senagat inženerçiligi, halkara strategik menejment, ätiýaçlandyryş we maliýe bazarlary hem-de ykdysadyýeti, infokommunikasion tehnologiýalar, elektronika we informatika, web-dizaýn, programmirlemek we beýleki hünärler bar. Şol hünärler boýunça okatmak üçin türkmen talyplaryny ABŞ-nyň, Beýik Britaniýanyň, Fransiýanyň, Koreýa Respublikasynyň, Germaniýanyň, Italiýanyň, Ýaponiýanyň, Singapuryň dünýäniň degişli görkezijisinde öňdäki orunlary eýeleýän esasy ýokary okuw mekdeplerine ibermek meýilleşdirilýär.
Hasabatyň çäklerinde mekdep okuwçylarynyň gyşky dynç alyş günlerinde çagalar sagaldyş we dynç alyş merkezlerinde dynç almagyny guramak boýunça görülýän çäreler barada hem habar berildi.
Hormatly Prezidentimiz Gurbanguly Berdimuhamedow ýurdumyzyň ýaşlarynyň ýokary hilli we köptaraply bilim almagy, seçip alan hünärlerine üstünlikli eýe bolmagy hem-de olary iş ýüzünde netijeli ulanmagy üçin ähli zerur şertleriň döredilmeginiň Türkmenistanyň döwlet syýasatynyň ileri tutulýan ugurlarynyň biri bolup durýandygyny aýdyp, türkmen talyplarynyň daşary ýurtlaryň iň gowy ýokary okuw mekdeplerinde bilim almagy bilen baglanyşykly meseleleriň üstünde içgin işlemegi tabşyrdy. Milli Liderimiz ýurdumyzyň eýerýän innowasion ösüş ýolundan ugur almak bilen, şunuň bilen bagly gaýragoýulmasyz wezipeleri çözmekde halk hojalygynyň dürli hünärmenlere bolan isleglerini içgin öwrenmegiň wajypdygyny belledi.
Döwlet Baştutanymyz Täze ýyl baýramçylygy günlerinde geçýän gyşky dynç alyş günleri barada durup geçip, mekdep okuwçylarynyň boş wagtyny gyzykly hem peýdaly guramak, Gökderäniň ajaýyp künjeklerinde we ýurdumyzyň beýleki ýerlerinde ýerleşýän döwrebap sagaldyş we dynç alyş merkezlerinde çagalaryň göwnejaý dynç almagyny üpjün etmek babatda wise-premýere anyk tabşyryklary berdi.
Lebap welaýatynyň häkimi Ç.Çarlyýew Aziýa halkara demir ýol ulag-geçelgesiniň—Türkmenistan-Owganystan-Täjigistan demir ýolunyň birinji nobatdakysyny açmaga görülýän taýýarlyk hem-de beýleki çäreler barada hasabat berdi. Bu çäräni geçirmek maksady bilen degişli guramaçylyk işleri geçirildi. Şonuň bilen birlikde, ýurdumyzyň döredijilik toparlarynyň we medeniýet işgärleriniň çykyşlarynyň maksatnamasy taýýarlanyldy. Şeýle hem türkmen we owgan halklarynyň amaly-haşam sungatynyň sergisi hem-de ýurdumyzyň dokma önümleriniň sergisini guramak meýilleşdirilýär.
Milli Liderimiz öňde boljak wakanyň möhümdigini belläp, döwletimiziň “açyk gapylar” syýasatyna hem-de ähli döwletler bilen, şol sanda Owganystan bilen deňhukukly, özara bähbitli hyzmatdaşlyga hemişe ygrarly bolandygyny we boljakdygyny aýtdy. Türkmen halkyny goňşy ýurduň halky bilen mizemez dostluk gatnaşyklary hem-de köpasyrlyk taryhy-medeni ýakynlyk baglanyşdyrýar. Hormatly Prezidentimiz Gurbanguly Berdimuhamedow häkime Aziýa halkara demir ýol ulag geçelgesiniň birinji nobatdakysyny işe girizmäge hemmetaraplaýyn taýýarlyk görmek, çäräni ýokary guramaçylyk derejesinde geçirmek barada birnäçe anyk tabşyryklary berdi.
Soňra Mary, Daşoguz, Ahal, Balkan welaýatlarynyň häkimleri welaýatlardaky işleriň ýagdaýy, ekerançylyk meýdanlarda ýaýbaňlandyrylan möwsümleýin çäreleriň barşy hem-de Oba milli maksatnamasyndan gelip çykýan wezipeleri üstünlikli ýerine ýetirmek maksady bilen görülýän anyk çäreler barada hasabat berdiler.
Hormatly Prezidentimiz hasabatlary diňläp, sebitleriň hemmetaraplaýyn ösdürilmegini üpjün etmek üçin hemme zerur çäreleri görmegi we ýerlerdäki ähli işleri hemişe gözegçilikde saklamagy tabşyrdy. Milli Liderimiz möwsümleýin meýdan işlerine ünsi çekip, möhüm oba hojalyk möwsümleriniň ýokary guramaçylyk derejesini üpjün etmegiň zerurdygyny belledi. Döwlet Baştutanymyz obalary özgertmek boýunça milli maksatnamany durmuşa geçirmegiň çäklerinde amala aşyrylýan işleriň döwrüň talabyna laýyk gelmelidigini nygtap, bu ugurda görülýän çärelere toplumlaýyn we jogapkärçilikli çemeleşmek barada anyk görkezmeleri berdi. Şeýle hem hormatly Prezidentimiz baýramçylyk çärelerini ýokary guramaçylyk derejesinde geçirmek barada degişli ýolbaşçylara birnäçe anyk tabşyryklary berdi.
Ministrler Kabinetiniň giňişleýin mejlisinde döwlet durmuşynyň beýleki käbir meselelerine hem garaldy we olar boýunça degişli çözgütler kabul edildi. Hormatly Prezidentimiz Gurbanguly Berdimuhamedow Ministrler Kabinetiniň giňişleýin mejlisini jemläp, oňa gatnaşanlara berk jan saglyk, maşgala abadançylygyny, uly üstünlikleri, berkarar Watanymyzyň ähli halkyna gülläp ösüş arzuw etdi
Türkmenistanyň Döwlet habarlar agentligi


text:
Orsýetiň 4-nji noýabrda belleýän Halk bütewüliginiň senesi 1917-nji ýylyň bolşewikler rewolýusiýasynyň 100 ýyllygyna gabat gelýär.
Orsýetiň häkimiýetleri bu senäniň öňüsyrasynda 3-nji noýabrda Kremliň tankytçysynyň birnäçe tarapdaryny tussag edendigini habar berdiler we olaryň syýasylaşdyrylan baýramçylykda tertipsizligi döremek we hökümet binalaryna, polisiýa hüjüm etmek boýunça dildüwüşigi amala aşyrmagy planlaşdyrmakda güman edilýändigini aýtdylar.
Federal howpsuzlyk gullugy (FSB) şübhe bildirilen adamlaryň oppozision aktiwist Wýaçeslaw Maltsewiň “Artpodgotowka” atly “gizlin öýjüginiň” agzalarydygyny mälim etdi.
Özüni milletçi we anarhist diýip, atlandyrýan Maltsew Orsýet şu dynç günleri rewolýusiýa taýýar diýip, YouTube ulgamy arkaly aýtdy.
Orsýetiň TASS döwlet habar agentligi tutuş ýurt boýunça geçiriljek 2 müň çemesi çärede 90 müňden gowrak howpsuzlyk işgäriniň gözegçiligi amala aşyrjakdygyny aýtdy.